TAK BAIK PAS MENOLAK HASRAT KERJASAMA UMNO, JADILAH PARTI YANG
MENGENANG BUDI

Apabila Ketua Penerangan UMNO, Annuar Musa menyatakan Pas dan UMNO akan bekerjasama dalam pilihanraya akan datang kerana mendakwa mereka mempunyai DNA yang sama, ia tentulah disebabkan ada maksud tertentu dapat atau boleh dicapai melaluinya.
Yang paling mudah, jika kerjasama itu dibentuk, maksud yang boleh dicapai ialah UMNO mungkin lebih cerah untuk mengekalkan kuasanya di peringkat Pusat, manakala Pas barangkali akan beroleh beberapa negeri untuk ditadbir.
Selain itu, dengan UMNO sebagai parti yang memperjuangkan Melayu dan Pas mendakwa memperjuangkan Islam, bergabungnya mereka bukan saja memungkinkan kuasa dapat dipertahankan, malah skandal-skandal yang selama ini diperkatakan ramai pun boleh ditutup sama.
Bukankah itu sebenarnya baik, bukan saja untuk UMNO tetapi juga kepada Pas?
Skandal 1MDB dan skandal balak misalnya, mungkin antara yang boleh ditutup begitu saja jika UMNO dan Pas benar-benar bekerjasama dan seterusnya menang pilihanraya.
Jadi, mengapa Idris Ahmad yang mewakili Pas begitu cepat menolak kenyataan Annuar Musa itu?
Dengan Naib Presiden Pas itu menyanggah kenyataan Annuar Musa sambil mengingatkan agar jangan perasan kedua-dua parti mempunyai DNA yang sama, apakah Pas sebenarnya menolak kebaikan bersama yang boleh dicapai melalui kerjasama tersebut?
Lagi pun, bukankah musuh Pas adalah DAP, sama  seperti musuh UMNO juga, sudah tentu hanya dengan bekerjasama saja kekuatan berganda dapat diserlahkan untuk menghadapi musuh bersama itu.
Bagaimana untuk melawan DAP dan Pakatan Harapan yang kononnya dikuasai oleh DAP, malah ada pemimpin Pas juga berkata, mengundi Pakatan Harapan sama seperti mengundi DAP, jika Pas tidak sedia menjadi lebih kuat dan bergabung tenaga dengan UMNO?
Lebih penting daripada itu, Najib Razak selaku Presiden UMNO adalah pemimpin yang banyak berbuat baik kepada Pas. Selain menunjukkan sikap berbaik dan membenarkan usul persendirian RUU355, Najib juga telah membawa pemimpin Pas melalui Jamil Khir Baharom, minum teh tarik di London, sepentas memperjuangkan nasib umat Islam Rohingya dan mungkin turut berbuat banyak budi lain  yang kita tidak ketahui.
Maklumlah, Najib bukan saja seorang bilionaire, tetapi juga amat pemurah. Di sana sini telah didedahkan bagaimana Najib menghulur RM1 juta, RM2 juta dan ada yang sampai RM9.5 juta kepada orang-orang tertentu yang disukainya.
Donald Trump yang juga bilionaire pun tidak semurah Najib hatinya.
Oleh itu, apabila Annuar selaku orang kanan Najib menyatakan UMNO dan Pas akan bekerjasama kerana mempunyai DNA yang sama, Idris Ahmad tidak sepatutnya begitu cepat menolak dan menyanggah.
Jangan begitu cepat lupa tentang budi baik Najib terhadap Pas selama ini wahai Idris, Ahli Parlimen Bukit Gantang.
Bukankah budi dan sikap baik hati Najib kepada Pas sejak kebelakangan ini dan kesediaan Pas menyambutnya menunjukkan UMNO mempunyai DNA yang sama dengan Pas?
Kalau tak percaya juga, cuba Idris tanya kepada Hadi Awang, Nasaruddin Tantawi atau Nik Abduh, sama atau tidak DNA UMNO dengan Pas sekarang ini?
(ShahbudinHusin 06/10/2017).

0

0

votes
Article Rating
Kongsikan artikel ini


"PUAD ZARKASHI – DOKTOR YANG SANGGUP MEMPERBODOHKAN DIRI SENDIRI"

Ahli Majlis Pimpinan Tertinggi Bersatu, Aziz Yassin menyifatkan Ketua Pengarah JASA, Dr. Puad Zarkashi sebagai seorang yang berpendidikan tinggi, tetapi sanggup memperbodohkan dirinya semata-mata untuk mengampu Perdana Menteri, Najib Razak.
Kata beliau, kenyataan Dr. Puad berhubung dakwaan Tun Mahathir Mohamad merasuah Lim Kit Siang sebanyak RM1 bilion untuk menjadi Pengerusi Pakatan Harapan adalah bukti terbaru Ahli MT UMNO itu sedia berbuat apa saja untuk membodek Najib.
“Beliau adalah seorang yang berpendidikan tinggi, belajar sehingga PhD dan bergelar Doktor, tetapi demi untuk mengampu Najib, beliau bukan saja sanggup memperbodohkan dirinya, malah tak kisah dilihat tidak cerdik oleh orangramai,” kata Aziz yang juga bekas Ahli Parlimen Muar, Johor.
Berhubung dakwaan menerima rasuah RM1 bilion itu, Dr. Puad mencabar Lim Kit Siang agar membersihkan dirinya dengan segera menyaman blogger Raja Petra Kamaruddin atau akan digelar pengecut.
Menurut Dr. Puad lagi, Kit Siang mesti membersihkan dirinya terhadap dakwaan tersebut kerana semua orang bingung bagaimana beliau kini boleh duduk semeja dengan Tun Mahathir, sedangkan kedua-duanya bermusuhan sejak sekian lama.
Bagi Aziz, Dr. Puad tidak sepatutnya menjerumuskan dirinya dalam isu yang sengaja dibangkitkan oleh blogger tersebut kerana semua orang tahu rekod serta tulisannya selama ini yang banyak merapu dan berupa khayalan semata-mata.
Lagi pun, tambah beliau, dakwaan merasuah Kit Siang sebanyak RM1 bilion itu memang tidak masuk akal kepada sesiapa yang waras kerana Tun Mahathir bukanlah seorang yang diketahui begitu kaya untuk berbuat demikian.
“Jika Tun Mahathir sanggup merasuah Kit Siang RM1 bilion, berapa pula kekayaan bekas Perdana Menteri itu? RM10 bilion atau RM20 bilion?” soal Aziz yang juga abang kepada Muhyiddin Yassin.
Mengulas isu yang sama, Tun Mahathir berkata, hanya orang tidak siuman saja percaya beliau ada wang sebanyak RM1 bilion.
Selain dari itu, kata Aziz lagi, jika pun Tun Mahathir ada RM1 bilion, tidak munasabah ia digunakan hanya untuk membayar Kit Siang seorang yang memang sudah sedia bersama dengan Pakatan Harapan.
“Saya fikir kalau Tun Mahathir sedia mencurahnya wang sebanyak RM1 bilion, Najib bukan lagi Perdana Menteri sekarang ini.
“Daripada RM1 bilion itu digunakan untuk “membeli” Kit Siang seorang, lebih munasabah ia digunakan untuk “menarik” beberapa  Ahli-Ahli Parlimen bagi menyingkirkan Najib,” hujah Aziz lagi.
Namun, katanya, Dr. Puad sanggup menyambung dan memanjangkan dakwaan tidak berasas Raja Petra itu dengan tujuan semata-mata untuk membodek dan mengampu Najib sehingga mengabaikan akal, kewarasan dan dirinya yang bergelar Doktor itu.
(ShahbudinHusin 07/10/2017)

0

0

votes
Article Rating
Kongsikan artikel ini


JANJI BETUL ATAU JANJI PALSU?

UMNO kelihatannya benar-benar terdesak untuk menjalin kerjasama dengan Pas. Walaupun sudah diingatkan oleh Naib Presiden Pas, Idris Ahmad agar Annuar Musa jangan perasan dengan mengatakan kedua-dua parti mempunyai DNA yang sama, Ketua Penerangan UMNO itu nampaknya tidak berputus asa.
Kali ini beliau menjanjikan untuk membantu Pas sekali lagi dalam meminta Akta Mahkamah Syariah (bidang kuasa jenayah) 1965 atau Akta 355.
Kahkahkah….ini janji betul-betul atau janji palsu?
Usul persendirian Akta 355 sudah pun dibentangkan oleh Hadi Awang sebagai usul persendirian dalam sidang Parlimen April lalu. Bagaimanapun ia tidak dibahaskan, sebaliknya Speaker telah menangguhkan persidangan dengan janji ia akan dibahaskan dalam sidang Parlimen berikutnya.
Bagaimanapun, dalam sessi Parlimen Julai lalu, tiada perbahasan berkenaan Akta 355 diadakan kerana ketika itu Hadi bercuti sakit berikutan baru selesai menjalani pembedahan injap jantungnya.
Sessi Parlimen seterusnya ialah hujung bulan Oktober ini, tetapi kali ini ia lebih tertumpu kepada perbahasan Bajet 2018 yang akan dibentangkan oleh Najib Razak selaku Menteri Kewangan pada 27 Oktober.
Dengan tumpuan lebih khusus kepada perbahasan Bajet 2018, sudah barang tentu tiada perbahasan berhubung Akta 355 dapat diselitkan dalam sessi kali ini.
Bermakna, untuk tahun 2017 ini tersangat tipis untuk melihat usul Hadi itu dapat dibahaskan.
Sidang Parlimen seterusnya mengikut kebiasaan akan diadakan sama ada pada Mac atau April 2018.
Adakah ketika itu perbahasan Akta 355 akan diberi ruang?
Kemungkinan juga tidak kerana mengikut jangkaan, jika tidak pada November ini, Parlimen dijangka akan dibubarkan sebelum Mac 2018 untuk membolehkan PRU 14 diadakan.
Habis…bila usul Akta 355 akan dibahaskan?
Tidak mungkin Najib dan UMNO berani membenarkan usul Akta 355 dibahaskan kerana parti-parti seperti MCA, MIC, Gerakan dan  rakan komponen di Sabah serta Sarawak secara terbuka dan terang-terangan menentang pindaan akta berkenaan.
Sebagaimana kerajaan tidak berani mengambil-alih usul meminda akta tersebut untuk dijadikan sebagai usul kerajaan kerana ditentang oleh parti-parti komponen BN, meskipun sudah berjanji sebelumnya, berani potong kuku,  Najib juga pasti takut membenarkan ia dibahas dan diundi kerana akan menyebabkan pergolakan dan perpecahan sesama sendiri dalam BN.
Jika dibenar diadakan undian, peningnya Najib tentu bukan kepalang. Kalau UMNO mengundinya, sokongan di Sabah dan Sarawak akan hilang. Tidak memberi sokongan pula, Pas yang akan melenting kemarahan.
Maka, membiarkannya tergantung sehingga pilihanraya diadakan adalah jalan selamat untuk Najib mendapat sokongan kedua-dua belah pihak.
Untuk itu, janji Annuar Musa kepada Pas untuk sekali lagi menyokong usul Akta 355 adalah sah janji palsu semata-mata.
Janji untuk menjadikan pindaan Akta 355 sebagai usul kerajaan pun tidak berani ditunaikan, tidak malukah UMNO sekali lagi melontarkan janji palsunya, kecuali jika Pas memang suka “dikencing” berkali-kali?
(ShahbudinHusin 08/10/2017)

0

0

votes
Article Rating
Kongsikan artikel ini


KAKITANGAN AWAM TAK USAH TAKUT UNTUK MENUKAR KERAJAAN

Selain peneroka Felda dan orang-orang kampung yang rata-ratanya masih bergantung kepada media konservatif, satu lagi kelompok yang menjadi penentu kemenangan UMNO dan BN dalam pilihanraya ialah kakitangan awam kerajaan.
Dengan saiz seramai 1.6 juta orang, jumlah itu boleh dikata simpanan tetap yang selesa bagi UMNO dan BN untuk mengekalkan kuasanya.
Sebab itu, selain pelbagai tawaran dan janji kepada kakitangan awam merupakan lumrah pada setiap kali menjelang pilihanraya, ugutan dan gertakan, sama ada secara halus atau terang-terangan, tertutup atau terbuka, adalah perkara yang selalu kita dengar ditujukan kepada mereka.
Semua itu memperlihatkan betapa pentingnya undi kakitangan awam sentiasa berada dalam kepungan UMNO dan BN.
Dalam keadaan terdesak dan takut kalah, selalunya ugutan dan gertakan adalah senjata paling ampuh untuk memastikan undi kakitangan awam tidak beralih. Mereka kerapkali berdepan ugutan ditukar tempat kerja, diambil tindakan disiplin atau diancam hilang pekerjaan.
Kadangkala ugutan hilang pekerjaan kepada kakitangan awam itu turut dilakukan secara terbuka dan terang-terangan. Najib Razak baru-baru ini mengingatkan jumlah kakitangan awam akan dikurangkan jika Pakatan Harapan mengambil alih pentadbiran negara.
Ucapan itu adalah suatu bentuk ugutan yang nyata, walaupun dilakukan secara halus.
Sebagai rakyat yang mempunyai hak mengundi dan membuat pilihan setiap lima tahun sekali, sebenarnya adalah malang sekali kakitangan awam masih diperlakukan sedemikian rupa.
Ketika berkhidmat dan menjalankan tugas, memang kakitangan awam terikat dengan pelbagai peraturan sebagai anggota pentadbiran kerajaan, tetapi hak itu tidak membawa sehingga kepada siapa yang harus mereka pangkah di kertas-kertas undi.
Memangkah kertas undi adalah hak yang sah dan bebas kepada setiap rakyat yang berusia 21 tahun dan ke atas. Sama seperti pengundi biasa yang mana undi mereka adalah rahsia dan mengundi pula di tempat yang sama seperti orang awam lain, undi kakitangan awam juga sama sifatnya.
Undi kakitangan awam tetap rahsia dan tidak boleh dikesan. Bagi anggota keselamatan dan kelompok lain yang mengundi awal, undi mereka juga sebenarnya adalah rahsia. Pihak lain yang mungkin memangkah undi mereka tidak berlaku lagi kerana wakil-wakil parti yang bertanding akan hadir menyaksikan pembuangan undi awal tersebut.
Baik kakitangan awam yang daftarnya sama seperti pengundi biasa atau menjadi pengundi awal, hakikatnya tidak ada sesiapa boleh tahu atau mengesan siapa yang mereka undi.
Jika kakitangan awam mendapati kerajaan di mana mereka berkhidmat selama ini dipenuhi dengan pembaziran, penyelewengan, rasuah dan sebagainya, mereka harus berani menolak dan membuat perubahan.
Kalau tidak, parti yang sama akan terus menguasai kerajaan dan kakitangan awam akan selamanya terpaksa menerima berlakunya amalan membazir, menyeleweng dan rasuah dalam negara ini, malah mungkin dalam skala yang makin berleluasa.
Dalam hal ini, pelbagai cukai yang dibayar oleh rakyat, termasuk oleh kakitangan kerajaan sendiri, tidak lebih hanyalah untuk memberi kekayaan secara tidak sah kepada orang-orang parti yang menguasai kerajaan.
Dakwaan Pakatan Harapan akan mengurangkan jumlah kakitangan sebagaimana ugutan halus Najib adalah temberang semata-mata. Di Selangor dan Pulau Pinang, sudah 10 tahun Pakatan Harapan menguasai kerajaan negeri apabila mengambilalihnya daripada UMNO dan BN sejak 2008 lalu, namun tidak pernah wujud sama-sekali tindakan membuang atau mengecilkan saiz anggota perkhidmatan awam.
Bukan itu saja, malah oleh kerana tiada pembaziran, tiada penyelewengan, tiada rasuah dan tiada isteri pemimpinnya mahu memakai cincin atau rantai berjuta-juta harganya, kakitangan awam di Selangor dan Pulau Pinang telah mendapat duit raya dan bonus tahunan yang lebih tinggi berbanding yang mampu diberikan oleh kerajaan Pusat.
Faktor yang tidak kurang pentingnya, terutama jika wujud ugutan dipindah tempat kerja atau sebagainya, tetapi kakitangan awam amat menyedari kerajaan yang ada sekarang amat buruk dan harus ditukar, mereka boleh menyelamatkan kedudukan mereka dan dalam masa yang sama menjadi pengundi yang lebih bertanggungjawab untuk menyelamatkan negara, ialah dengan secara beramai-ramai mengundi calon Pakatan Harapan.
Ia bukan saja memungkinkan kerajaan mampu ditukar, malah dapat mengelakkan sebarang tindakan dapat diambil terhadap mereka. Tentulah mustahil tindakan dapat diambil kepada jumlah yang ramai berbanding jika hanya seorang dua yang didapati condong kepada perubahan.
Kakitangan awam bukan saja tidak harus takut untuk bersama-sama dengan gelombang perubahan, malah perubahan kerajaan lebih mungkin memberi kebaikan kepada masa depan mereka dan anak-anak dalam meneruskan kehidupan di negara yang kaya ini, tetapi dimiskinkan oleh UMNO dan BN sejak lebih 60 tahun lalu.
(ShahbudinHusin 08/10/2017)

0

0

votes
Article Rating
Kongsikan artikel ini


EHH…EHH…SENANG-SENANG GITU SAJA NAK TUTUP KES RASUAH MARA?

 Ketika Awang Adek Hussin dilantik sebagai Pengerusi Mara beberapa minggu sebelum ini, terdampar harapan yang melebar di kalangan masyarakat bahawa beliau adalah pilihan yang mampu membawa sinar baru kepada agensi penting bagi pembangunan kaum Bumiputera itu.

 Ini kerana beliau dilihat mempunyai latar belakang yang kukuh dan intergriti yang tinggi dengan pernah menjadi Penolong Gabenor di Bank Negara, Timbalan Menteri Kewangan dan Duta Besar Malaysia ke Amerika Syarikat.

 Berbanding pendahulunya, Annuar Musa yang terpalit dengan isu penajaan oleh anak syarikat Mara kepada pasukan bolasepak Kelantan di ketika beliau ketika itu mengetuai Mara dan juga Kafa, kehadiran Awang Adek yang selama ini bersih imejnya, tentulah suatu pilihan yang dibuat dengan niat suci lagi murni.

 Tambahan lagi, disebabkan kes tersebut jugalah Annuar digantung jawatannya sebagai Pengerusi Mara dan disiasat oleh SPRM dan Jawatankuasa Audit Dalaman Mara.

 Bagaimanapun, hasil siasatan oleh SPRM dan Jawatankuasa Audit itu tidak pernah diumumkan sehingga hari ini.
Tidak dipastikan sama ada kesnya itu sudah ditutup, tiada kes penyalahgunaan kuasa atau penyelewengan yang boleh dibuktikan atau didiamkan begitu saja berikutan kedudukan Annuar sebagai Ketua Penerangan UMNO yang sejak kebelakangan ini begitu gigih dan ketagih mempertahan dan mengampu Najib, sambil dalam masa yang sama tiada simpati dan mengenang budi dalam membelasah Tun Mahathir Mohamad.

 Tetapi kenyataan terbaru dan pertama oleh Awang Adek berkaitan kes Annuar itu tentu saja meluka dan melumpuhkan harapan seluruh rakyat yang cintakan kebenaran dan mahu melihat undang-undang ditegakkan dengan sewajarnya. Keyakinan terhadap beliau juga musnah dengan sendirinya.

 Kata Awang Adek, dakwaan penyalahgunaan kuasa dan penyelewengan yang melibatkan Annuar adalah isu lama yang tidak perlu dibangkitkan lagi.

 Kes itu sudah berlalu, usah dikenang lagi, kita pandang ke hadapan.

 Cerita ini sudah habis, tak perlu bincang. Kita sebagai Pengerusi baharu, mesti ada modal baharu, bukan modal lama, katanya lagi.

 Ehh..ehh…boleh begitu pulak?

 Apakah ini bermakna Awang Adek mahu menutup kes Annuar itu?

 Apa hasil siasatan Jawatankuasa Audit Dalaman Mara terhadap Annuar?

 Kenapa tidak diumumkan dan apakah kenyataan Awang Adek itu memberi gambaran hasil siasatan terhadap Annuar akan jadi barang simpanan semata-mata?

 Tidakkah beliau sedar kes Annuar itu adalah melibatkan anak syarikat Mara yang bermakna ia berkaitan wang rakyat yang harus diurus dengan jujur dan telus?

 Agak-agak kiranya Annuar berada di pihak pembangkang sekarang, adakah kesnya akan didiam dan akan dijadikan cerita lama yang tidak mahu dikenang juga?

 Bolehkah kes samunan, penyonglapan atau kehilangan wang rakyat dilupakan begitu saja dan jangan dikenang lagi?
Dan kalau siasatan belum lagi lengkap, tidakkah pendirian Awang Adek yang mengatakan kes rasuah Annuar adalah kes lama yang tidak perlu dikenang merupakan sikap curang terhadap amanah ada dibahunya?

 Adakah ini yang selalu disebut oleh ustaz-ustaz mengenai ingatan Nabi Muhammad SAW bahawa di akhir zaman nanti mereka yang bergelar pemimpin adalah penyamun-penyamun belaka di mana mereka bukan saja merompak wang rakyat, malah melindungi sesama sendiri perbuatan itu?

 Selain beberapa kes samunan sebelum ini yang tidak diketahui apa hasil siasatannya, kenyataan Awang Adek ini adalah satu lagi bukti bahawa tiada apa yang mampu menyelamat dan memulihkan negara ini melainkan UMNO dan BN ditumbangkan dalam pilihanraya akan datang.

 Selagi ia menang dan kekal berkuasa, mereka akan saling menutup pekung sesama sendiri.

 Kiranya Awang Adek pula ada kes selepas ini, penggantinya juga mungkin  akan berkata, itu adalah isu lama yang tidak perlu dikenang lagi. Akhirnya semua penyelewengan, rasuah dan penyalahgunaan kuasa tutup kes saja.

 Dengan itu dan tanpa ragu-ragu, hanya perubahan kerajaan saja mampu menegakkan keadilan dan menyelamatkan wang rakyat daripada terus lesap.
(ShahbudinHusin 09/10/2017)

0

0

votes
Article Rating
Kongsikan artikel ini


ZAHID HAMIDI MENANG BESAR PRU 14?

Pada Januari lalu, Timbalan Perdana Menteri, Ahmad Zahid Hamidi ada mendedahkan tentang kewujudan satu gerakan untuk menjatuhkannya di Bagan Datuk dalam PRU 14 akan datang.
Beliau menyifatkan usaha tersebut umpama “rosak ikan bermula di kepala.”
Tidak dipastikan siapa yang mahu menjatuhkan Zahid Hamidi dan apa pula maksud “rosak ikan bermula di kepala” yang disebutnya itu.
Semalam pula, Zahid Hamidi menyasarkan keyakinan untuk menang di Bagan Datuk dalam PRU 14 akan datang dengan majoriti lima kali ganda berbanding PRU 2013 lalu.
Dalam pilihanraya lalu, Zahid Hamidi hanya menang dengan majoriti 2108 undi saja.
Bermakna, sasaran keyakinan Zahid Hamidi dalam pilihanraya akan datang ialah menang dengan majoriti lebih 10 ribu.
Bagaimana?
Adakah Zahid melakukan tambahan pengundi secara besar-besaran di Bagan Datuk?
Jika itu yang dilakukannya, adakah mereka pengundi Bagan Datuk sendiri atau pengundi daripada luar?
Siapakah mereka?
Kiranya itu yang dilakukannya, adakah Zahid Hamidi sekadar mengikut jejak langkah Najib Razak yang menambah secara besar-besaran jumlah pengundi Pekan sejak beliau hanya menang tipis 241 undi pada pilihanraya 1999 lalu?
Berdasarkan rekod di Pekan, jumlah kertas undi yang dikeluarkan pada pilihanraya 1999 ialah 26,797 yang mewakili 74.78 peratus keluar mengundi, tetapi pada pilihanraya 2013 lalu, jumlah pengundi kawasan itu telah meningkat kepada 80,260 orang.
Daripada hanya menang dengan 241 undi pada 1999, tidak hairan majoriti Najib meningkat kepada 35,613 pada pilihanraya 2013 lalu.
Atau adakah sasaran kemenangan lima kali ganda yang mahu dicapai Zahid Hamidi itu melalui pemindahan atau pertambahan pengundi pos?
Selain itu, adakah gerakan yang sebelum ini diumpamakan Zahid Hamidi “rosak ikan bermula di kepala” sudah tiada lagi di Bagan Datuk sehingga sasaran kemenangan lima kali ganda mahu dicapainya?
(ShahbudinHusin 09/10/2017)

0

0

votes
Article Rating
Kongsikan artikel ini


LEMBAGA PENGARAH FGV HARUS SEGERA LETAK JAWATAN

Kembalinya Zakaria Arshad sebagai Presiden Kumpulan dan Ketua Pegawai Eksekutif Felda Global Ventures atau FGV setelah digantung jawatan selama empat bulan, dengan sendirinya memberi erti kedudukan Lembaga Pengarah syarikat itu langsung tidak dihormati.
Berdasarkan kenyataan FGV semalam, Zakaria dikembalikan ke jawatan asalnya bermula 16 Oktober ini, jika difahami adalah semata-mata atas keputusan Kementerian Kewangan yang merupakan pemegang saham khas FGV. Menteri Kewangan ialah Najib Razak.
Zakaria sebelum ini digantung jawatannya oleh Lembaga Pengarah FGV yang ketika itu dipengerusikan oleh Isa Samad untuk menyiasat  dakwaan penyelewengan dan  perlanggaran prosedur tertentu melibatkannya dalam urusniaga antara Delima Oil, anak syarikat FGV dengan Safitex, sebuah syarikat berpangkalan di Afghanistan.
Berikutan penggantungan itu, Zakaria kemudian dihadapkan kepada Jawatankuasa Audit Dalaman di mana difahamkan terdapat lima pertuduhan dikenakan kepadanya.
Sebaik digantung, sebagai tindak balasnya, Zakaria segera membuat laporan kepada SPRM berkaitan dakwaan rasuah dan penyelewengan melibatkan Isa. Beliau juga mengumumkan tidak mungkin dapat bekerjasama lagi dengan Isa dalam FGV.
Dalam langkah segera untuk meredakan keadaan, sementara Zakaria digantung jawatan,  Najib kemudian memindahkan Isa daripada FGV ke SPAD atau Suruhanjaya Pengangkutan Awam Darat dengan sementara ini diberikan jawatan Pemangku Pengerusi.
Tempat Isa di FGV selepas itu dipangku sementara oleh Sulaiman Mahbob dan 8 September lalu diisi oleh Azhar Abdul Hamid.
Isa juga kemudian disiasat dan direman selama lima hari oleh SPRM berhubung pembelian hotel di London dan Sarawak.
Bagaimanapun, tidak dipastikan sama ada Isa akan didakwa dalam waktu terdekat ini atau dilepaskan begitu saja.
Dalam siasatan audit dalaman terhadap Zakaria, difahamkan beliau didapati bersalah lebih tiga daripada lima pertuduhan yang dikenakan kepadanya.
Dalam kenyataan oleh FGV semalam, ia memaklumkan hasil dapatan siasatan dalaman itu sudah pun dihantar kepada Kementerian Kewangan (Diperbadankan).
“Selepas mengambil kira transformasi FGV dan komitmen serta jaminan Zakaria untuk menyelesaikan hutang lama Safitex, Menteri Kewangan mahu beliau kembali bertugas sebagai Presiden Kumpulan dan CEO FGV,” demikian antara petikan kenyataan tersebut.
Bermakna, keputusan mengembalikan semula Zakaria ke jawatan asalnya adalah semata-mata kerana kehendak dan keputusan Menteri Kewangan dan bersandarkan jaminan Zakaria untuk mendapatkan semula hutang-hutang tertunggaknya selama ini.
Dengan sendirinya juga bererti hasil dan dapatan siasatan audit dalaman telah diketepikan begitu saja.
Soalnya, kenapa hasil siasatan audit dalaman yang dibentuk atas keputusan Lembaga Pengarah FGV tidak diumumkan, walau sudah diserahkan kepada Kementerian Kewangan?
Adakah Lembaga Pengarah FGV masih dihormati oleh Kementerian Kewangan?
Apakah jaminan daripada Zakaria untuk menyelesaikan hutang-hutang FGV itu boleh dipercayai dan beliau benar-benar mampu melaksanakannya?
Bagaimana jika ia gagal dilaksanakan?
Tidakkah yang rugi para peneroka Felda juga akhirnya?
Namun, dengan keputusan mengekalkan Zakaria semata-mata atas kehendak Kementerian Kewangan dan mengenepikan hasil siasatan dalaman,  kedudukan Lembaga Pengarah FGV yang antaranya terdiri daripada kalangan profesional, wakil Kementerian Kewangan dan Bank Negara, jelas tidak lagi dihormati  fungsi dan peranannya oleh Kementerian Kewangan dan Menteri Kewangan sendiri.
Apa lagi…lebih baik letak jawatanlah bro!!
(ShahbudinHusin 10/10/2017)

0

0

votes
Article Rating
Kongsikan artikel ini


NEGARA INI BUKAN UMNO YANG PUNYA

Satu keburukan paling nyata kepada rakyat jelata yang disebabkan UMNO tidak pernah kalah sejak pilihanraya pertama pada 1955 ialah parti itu dan pemimpinnya merasakan negara ini adalah kepunyaan mereka.
Ketika sedang memegang kuasa, tidak saja segala-galanya seperti masjid, sekolah, harta kerajaan, wang rakyat dan sebagainya umpama hak mereka, semasa pilihanraya pula akan selalu terdengar gambaran seolah-olah mengalahkan UMNO adalah sama dengan menumbangkan kerajaan.
Keadaan itu sebenarnya tidak baik kepada rakyat. UMNO hanyalah parti yang diberi kuasa mentadbir kerajaan secara sementara, tetapi yang berkuasa selama-lamanya adalah rakyat dan pengundi.
Setiap lima tahun apabila pilihanraya diadakan,  rakyat mesti memilih semula kerajaan baru untuk lima tahun berikutnya dan begitulah seterusnya. Ini bermakna tuan sebenar adalah rakyat dan parti-parti yang bertanding, termasuk UMNO, perlu mendapat mandat baru dalam pilihanraya yang diadakan itu.
Jika parti yang menguasai kerajaan itu memuaskan hati dan menjaga kebajikan rakyat, kemungkinan ia dipilih semula adalah tinggi. Sebaliknya, kalau khianat dan tidak amanah kepada kuasa yang dipegang itu, rakyat biasanya akan memilih parti lain sebagai pengganti.
Tidak dinafikan UMNO ketika dipimpin oleh Tunku Abdul Rahman, Tun Razak, Tun Hussein Onn atau Tun Mahathir, ada jasa-jasa tertentu yang mereka lakukan yang menyebabkan mereka sentiasa dikenang, selain keutamaannya ialah menjaga kepentingan rakyat. Hak rakyat sentiasa dipelihara sambil negara dibangunkan berdasarkan era serta kemampuan masing-masing.
Itulah antara sebab dan penyumbang kekalnya UMNO tanpa henti-henti berkuasa sejak sebelum merdeka lagi.
Tetapi, UMNO ketika era Najib Razak ini sudah terlalu jauh berbeza. Selain hak rakyat tidak dijaga, berlakunya begitu banyak skandal sehingga menjadi sebutan dan siasatan di pelbagai negara telah menjadikan UMNO tidak layak lagi untuk terus diberikan kuasa dalam negara ini. Negara yang dulu harum sudah jadi busuk disebabkan oleh Najib.
Di pelbagai negara lain, pemimpin seperti Najib ini sudah lama “ditendang”  daripada puncak kuasa. Beberapa negara jiran kita dan negara-negara Arab misalnya, mereka lebih dulu tidak rela mempunyai pemimpin yang penuh skandal, banyak membazir dan ghairah kepada kemewahan atas nama kuasa yang rakyat berikan.
Tetapi, oleh kerana UMNO mempunyai sejarah kuasa yang agak panjang dan dengannya merasakan negara ini mereka yang punya, bukan saja pemimpin yang penuh skandal itu tidak sedar diri, para penyokong dan pengikutnya juga sama begitu.
Mereka kini mempertahankan UMNO untuk terus berkuasa bukan lagi untuk menjaga kebajikan atau kepentingan rakyat, sebaliknya lebih untuk mengelakkan pemimpinnya daripada diadili dan didakwa atas kecurangan besar yang dilakukannya itu.
Selepas kekal berkuasa, tidak mustahil kecurangan yang lebih besar akan terus berlaku dan berlaku lagi tanpa titik noktahnya.
Setelah beberapa kali pilihanraya umum diadakan, PRU 14 akan datang adalah satu-satunya peluang terbaik untuk rakyat menukar kerajaan dan seterusnya menyedarkan UMNO bahawa negara ini bukan mereka yang punya.
Selain kerana alternatifnya iaitu Pakatan Harapan sedang berada di landasan yang betul dan dipimpin oleh Tun Mahathir yang pernah memberi kebahagian dan dan kesejahteraan selama 22 tahun kepada kita sebelum ini, kelebihan kepada perubahan juga disebabkan Perdana Menteri dan Presiden UMNO sekarang mempunyai reputasi dan imej paling buruk dalam sejarahnya.
Gagal menukar parti yang menguasai kerajaan dalam pilihanraya akan datang samalah seperti mengekalkan bala bencana yang sudah sedia ada.
Negara akan menjadi lebih baik dan rakyat turut menerima lebih manfaat jika perubahan kerajaan dan parti yang memegang kuasa mudah bertukar ganti. Parti yang terlalu lama memerintah dan sukar bertukar ganti biasanya hanya menggalakkan gejala rasuah, salah guna kuasa, penyelewengan dan samunan terhadap harta rakyat semata-mata.
Parti yang mudah bertukar ganti untuk menguasai kerajaan akan menyebabkan masing-masing berlumba untuk memberi kebaikan dan kesejahteraan kepada rakyat. Pemimpinnya pula lebih takut untuk melakukan kesalahan kerana bimbang ia akan dibongkar dan diadili oleh pihak yang berkuasa selepasnya.
Malaysia, didorong oleh gejala buruk dan kecurangan besar yang dilakukan oleh UMNO ketika ini, sudah sampai waktunya kita harus berani melangkah ke arah perubahan. Bukan UMNO tidak ada jasanya, tetapi kesalahan dan pelbagai gejala buruk di era Najib ini jauh lebih besar dan tidak boleh dibiarkan lagi, berbanding jasa masa lalunya.
Dengan parti boleh bertukar ganti, tidak saja UMNO akan sedar bahawa  negara ini bukan mereka yang punya, malah akan menyebabkan bermulanya era berlumba-lumba di kalangan parti-parti yang bertanding untuk menawarkan yang terbaik kepada rakyat.
Jika selepas berkuasa, Pakatan Harapan tidak menjadi sebaik yang dijanjikan, ia boleh dan lebih mudah dikalahkan dalam pilihanraya berikutnya. Kalau UMNO ketika itu sudah insaf dan dibarisi pemimpin-pemimpin yang boleh diharapkan, kuasa boleh dikembalikan semula kepadanya.
Yang penting, keadaan itu dapat mengukuhkan lagi keyakinan rakyat betapa Malaysia ini milik mereka dan siapa yang mahu diberi kuasa untuk menguruskannya juga adalah kebebasan mereka menentukannya.
Langkah Malaysia ke arah masa depan yang lebih baik akan bermula sebaik UMNO dan Najib dikalahkan terlebih dahulu.
(ShahbudinHusin 10/10/2017)

0

0

votes
Article Rating
Kongsikan artikel ini


AHLI PERNIAGAAN DAKWA DITIPU BERJUTA-JUTA OLEH BESAN PEMIMPIN ATASAN
UMNO?

 Seorang ahli perniagaan mendakwa dirinya ditipu berpuluh-puluh juta sejak hampir dua tahun lalu oleh rakan niaganya dari sebuah negara jiran yang juga merupakan besan kepada salah seorang pemimpin atasan UMNO dan kerajaan.

 Dalam satu pertemuan, ahli perniagaan terbabit mendakwa, beliau merancang untuk melaksanakan satu projek perniagaan yang memerlukannya berurusan dengan pihak kerajaan di negara jiran tersebut bersama rakan niaganya itu.

 “Meskipun perkongsian adalah atas pembahagian 50:50, tetapi semua modal dikeluarkan oleh saya, manakala rakan niaga itu lebih berperanan untuk menjalankan kerja-kerja mendapatkan kelulusan daripada pihak berkuasa negara jiran terbabit, katanya.

 Bagaimanapun, katanya, setelah hampir dua tahun berlalu dan beliau telah mengeluarkan wang berpuluh-juta untuk memastikan ia berjaya, projek yang dijalankan itu tidak juga mendapat kelulusan.
Tambah ahli perniagaan yang belum mahu disebut namanya itu, kali terakhir beliau memberikan wang ialah pada pertengahan tahun ini sebanyak RM2.5 juta di mana rakan niaganya itu memberitahu, jika kali  ini wang diberi kepadanya dan projeknya berjaya, semua wang yang digunakannya sebelum ini akan dapat dilunaskannya.

 “Malangnya, semua cek bayaran balik yang diberinya adalah cek tendang, sama seperti yang dilakukannya sebelum ini,” ujar ahli perniagaan tersebut sambil menunjukkan salinan beberapa keping cek tendang yang ada dalam simpanannya.

 Mengimbas perkenalannya dengan rakan niaga dari negara jiran tersebut, ahli perniagaan terbabit memberitahu, beliau mengenalinya kerana diperkenalkan oleh pemimpin atasan UMNO itu.

 “Antara sebab saya percaya dan sedia menjalankan perniagaan dengan rakan niaga itu ialah kerana hubungan kami bermula dengan diperkenalkan oleh pemimpin atasan UMNO terbabit,” kata ahli perniagaan itu lagi.

 Ahli perniagaan itu juga menegaskan, beliau akan terus berusaha dan tidak akan berhenti untuk mendapatkan kembali wangnya yang telah ditipu itu.
 “Saya boleh terima kalau perniagaan itu rugi berjuta-juta, tetapi apa yang berlaku ialah saya telah ditipu kerana sementara banyak wang telah saya keluarkan, kerja untuk mendapatkan kelulusan daripada pihak berkuasa tidak dilaksanakan dengan betul,” ujarnya kesal.
Tegas ahli perniagaan itu, apa yang dimahukannya kini, setelah diperdaya beberapa kali dengan bayaran cek tendang ialah agar wangnya dipulangkan semula dengan penuh kejujuran.

 Katanya, beliau ada beberapa pilihan atau perancangan untuk tujuan mendapatkan kembali wangnya dan ia akan dilakukan secara berperingkat-peringkat selepas ini.
(ShahbudinHusin 11/10/2017)

0

0

votes
Article Rating
Kongsikan artikel ini


KENAPA TAKUT DENGAN DAP? BUKANKAH NAJIB TERBUKTI LEBIH 'BAHAYA'
BERBANDING KIT SIANG?

Dakwaan bahawa DAP akan menguasai negara atau Lim Kit Siang bakal menjadi Perdana Menteri sekiranya Pakatan Harapan menang pilihanraya, sebenarnya bukanlah isu yang logik untuk diterima akal yang waras oleh sesiapa.
Sudah dijelaskan banyak kali, terutamanya tentang jumlah kerusi yang ditandingi DAP, asas politik Malaysia ialah Melayu, tidak mungkin Tun Mahathir Mohamad yang merupakan Pengerusi Pakatan Harapan dapat dikuasai oleh Kit Siang dan lebih penting daripada itu, Kit Siang sendiri sudah menegaskan tidak berhasrat mahu menjadi Perdana Menteri, tetapi beberapa pemimpin UMNO masih lagi mengalunkan lagu yang sama.
Sekurang-kurangnya tidak orang yang kerap mendendangkan tentang DAP dan Kit Siang iaitu Annuar Musa, Salleh Said Keruak dan Abdul Rahman Rahman.
Tindakan mereka terus menakut-nakutkan rakyat, khususnya orang Melayu mengenai DAP dan Kit Siang tidak lain menunjukkan kegagalan untuk memasarkan Najib Razak sebagai produk yang benar-benar berguna, baik dan bermanfaat.
Terbukti sekarang ini Najib tidak boleh dipasarkan lagi sehingga untuk menjualnya terpaksa disertakan dengan ketakutan yang berupa khayalan semata-mata.
Lebih dari itu, keadaan ini juga memperlihatkan UMNO dan BN sudah ketandusan idea untuk memenangi pilihanraya akan datang sehingga perkara yang tidak logik pun dinyanyikan dengan tujuan menakut-nakutkan rakyat.
DAP secara secara umumnya hanya bertanding 50 kerusi Parlimen saja dan kawasannya pula ialah di bandar-bandar dan kawasan majoriti pengundi Cina. Lawan mereka bukan UMNO, tetapi parti komponen lain seperti MCA, MIC atau Gerakan.
Sejak dua pilihanraya lalu, DAP banyak menang di kawasan tersebut kerana pengundi menolak MCA, MIC dan Gerakan. Memang majoriti wakil rakyat DAP ialah kaum Cina, tetapi jika DAP kalah dan MCA, MIC atau Gerakan menang di kawasan-kawasan tersebut, wakil rakyat yang menang juga bukanlah Melayu.
Untuk menentukan DAP tidak menang dan tidak lagi ditakuti, cara sebaiknya bagi UMNO dan BN ialah memastikan MCA, MIC dan Gerakan bertambah kuat dan diterima pengundi. DAP menang hanyalah kerana pengundi bukan Melayu lebih mempercayai parti itu berbanding MCA, MIC dan Gerakan.
Hakikatnya, di 50 kawasan yang ditandingi DAP itu dan lawan mereka ialah MCA, MIC dan Gerakan, siapa pun yang menang, wakil rakyatnya tetap bukan Melayu.
Lalu kenapa takut dengan DAP, kaum Cina dan Kit Siang?
Bukankah MCA, MIC dan Gerakan lebih wajar ditakuti kerana dalam keadaan kurang kerusi pun,  mereka gagah mengugut UMNO dan BN untuk menolak Akta 355 untuk dijadikan usul kerajaan, bolehkah dibayangkan jika kerusi mereka lebih banyak?
Lagi pula, daripada 112 kerusi Parlimen minimun yang diperlukan untuk membentuk kerajaan,  jika pun DAP menang 40 kerusi misalnya dan selebihnya dimenangi oleh PKR, Bersatu dan Amanah, bukankah majoriti masih dikuasai oleh Ahli Parlimen Melayu daripada ketiga-tiga parti tersebut?
Bolehkah dengan 40 kerusi itu, Kit Siang menuntut kerusi Perdana Menteri?
Selain itu, kenapa perlu terus ditakut-takutkan pengundi Melayu dengan DAP dan Kit Siang?
Berbanding Perdana Menteri yang selama ini diketahui dibelakangnya ada Jho Low dan telah melakukan pelbagai perkara yang menyusahkan rakyat dan membebankan negara, adakah Kit Siang lebih patut ditakuti daripada memberi Najib menang untuk sepenggal lagi?
Yang paling nyata, dengan terus memainkan isu mengenai Kit Siang untuk menakut-nakutkan pengundi Melayu, UMNO secara tidak langsung mengakui tentang kuatnya pengaruh Tun Mahathir dan menunjukkan Najib sudah hampir kecundang dalam pilihanraya akan datang.
Sudah pelbagai usaha dilakukan untuk melemahkan Tun Mahathir, termasuk menyerang anak-anaknya dan cuba mencari kesalahan silamnya seperti menubuhkan RCI forex, mengungkit tentang Memali dan sebagainya, namun semunya nampak tidak menjadi.
Semua kerugian dalam pelbagai urusan melibatkan negara ketika era Tun Mahathir adalah amalan biasa dalam perniagaan – ada masa untung, ada masa rugi – tetapi jika dihimpunnya semuanya sekali pun, ia tetap tidak mampu menandingi skandal 1MDB yang mana ia menjadi sebutan seluruh dunia dan memalukan kita sebagai rakyat Malaysia.
Ketakutan kepada DAP dan Kit Siang tidak lebih umpama fatamorgana semata-mata, sebaliknya bahayanya Najib adalah sesuatu yang nyata dan sudah pun dirasai oleh kita semua.
(ShahbudinHusin 11/10/2017)

0

0

votes
Article Rating
Kongsikan artikel ini


APAKAH SATU LAGI BALA SEDANG MENANTI NAJIB?

Mahkamah Tinggi semalam mengarahkan Najib Razak, isterinya Rosmah Mansor dan tujuh yang lain untuk memfailkan pembelaan berhubung saman yang difailkan oleh balu penyiasat, P Bala berhubung kes pembunuhan Altantuya Sharibuu.
Hakim Hue Siew Kheng menolak semua permohonan mereka yang mahu saman itu dibatalkan tanpa perlu memfailkan pembelaan.
Sehubungan itu, kesemua mereka diberi tempoh 14 hari untuk memfailkan pembelaan tersebut.
Walaupun pemfailan pembelaan itu hanya untuk menolak saman yang dikemukakan oleh balu P. Bala yang bertujuan menuntut gantirugi atas kematian suaminya, tetapi setidak-tidaknya ini membuka satu lagi ruang kepada perbicaraan yang mungkin akan mendedahkan banyak perkara berhubung misteri pembunuhan Altantuya.
Jika pembelaan yang difailkan itu ditolak, bermakna tuntutan gantirugi oleh balu P. Bala akan dibicarakan di mahkamah nanti. Tentunya banyak saksi akan dipanggil, keterangan bakal didengar dan pelbagai perkara akan terdedah di mahkamah.
Tetapi, sekiranya pembelaan yang difailkan Najib, Rosmah dan tujuh yang lain itu diterima oleh mahkamah nanti, bermakna saman akan ditolak dan tiada perbicaraan akan berlangsung.
Apakah yang akan berlaku agaknya?
Pembelaan yang difailkan akan ditolak dan perbicaraan berlangsung seperti yang diharap dan ditunggu-tunggu oleh banyak pihak atau ia akan ditolak dan tiada perbicaraan akan berlaku?
Apakah ini menandakan satu lagi bala bakal menunggu Najib menjelang PRU 14 akan datang atau ia sekadar acah-acah saja?
(ShahbudinHusin 12/10/2017)

0

0

votes
Article Rating
Kongsikan artikel ini


DATUK, KALI INI BIAR SAYA TOLONG JAWAB….

 Bekas Menteri Kemajuan Luar Bandar dan Wilayah yang kini merupakan Presiden Parti Warisan Sabah, Shafie Apdal mempersoalkan kenapa hanya kementeriannya saja yang menjadi sasaran SPRM untuk disiasat?

 Ada sesiapa tahu jawapannya?

 Mungkin ada banyak jawapan kepada persoalan yang ditanyakan Shafie itu, tetapi saya barangkali boleh tolong beliau dengan memberikan beberapa sebab yang mungkin menjadi antara puncanya.
Pertama, sebab Datuk sekarang sudah keluar UMNO dan kemudian kuat menentang Najib Razak.

 Cuba Datuk tidak keluar UMNO dan kalau pun daripada UMNO,  cuma duduk diam-diam atau umum mahu bersara saja, pasti tiada apa-apa fail yang akan terbuka sekarang ini.

 Kedua, sebab UMNO Sabah sekarang makin tergugat dan mungkin tidak lagi menjadi deposit tetap bagi BN dalam pilihanraya akan datang.

 Jika UMNO Sabah kekal kuat dan tidak tergugat, barangkali dengan serangan melalui TV1 atau TV3 saja sudah memadai untuk menangkis segala ancaman yang datang.

 Ketiga, sebab Parti Warisan Sabah dapat sambutan yang memberangsangkan daripada rakyat Sabah.

 Kalau setiap program anjuran Parti Warisan Sabah, hanya 10 atau 20 orang saja yang hadir, bukan ribu-ribu atau sehingga sesak khemah dengan hadirin yang memberi gambaran mereka mahu kepada perubahan, tidak mungkin penyelongkaran oleh SPRM tiba-tiba terjadi.
Secara sedar atau tidak, tanpa salah satu atau ketiga-tiga sebab di atas, pasti tiada apa-apa yang akan berlaku bahh…

 Lagi pun, kalau mahu siasat dan selongkar, siasat dan selongkarlah semua kementerian dan menteri-menteri yang ada.

 Apakah kementerian dan menteri-menteri lain benar-benar tidak bermasalah?

 Apakah Perdana Menteri sendiri tiada masalah?

 Bila agaknya SPRM mahu menyiap dan seterusnya menghantar laporan kepada Jabatan Peguam Negara berhubung kemasukan dana RM42 juta daripada SRC International ke akaun peribadi Najib?
(ShahbudinHusin 12/10/2017)

0

0

votes
Article Rating
Kongsikan artikel ini


EHHH…PAS INI BERJUANG UNTUK APA? KENAPA DITOLAK MENTAH2 HASRAT
PENYATUAN YANG DIHULUR UMNO?

Kadang-kadang rasa kasihan dan simpati pun ada dengan UMNO. Melalui Ketua Penerangannya, Annuar Musa yang sudah beberapa kali menyatakan hasrat UMNO ingin bekerjasama dengan Pas, tetapi semuanya ditolak mentah-mentah begitu saja.
Apabila Annuar mengatakan UMNO dan Pas mempunyai DNA yang sama, Naib Presiden Pas, Idris Ahmad menempelaknya sambil berkata,  “jangan perasanlah!!”
Kemudian apabila Annuar sekali lagi mengatakan UMNO sudah memberi mandat sepenuhnya kepada Najib Razak untuk merundingkan kerjasama itu dengan Pas, Setiausaha Agung Pas, Takiyuddin Hassan pula tampil dengan menyifatkannya sebagai propaganda dan lawak jenaka.
Kata beliau, Pas tidak akan sama-sekali bekerjasama  dengan UMNO dalam pilihanraya umum akan datang ini.
Kenapa ditolak mentah-mentah hasrat penyatuan dan perpaduan yang dihulurkan oleh UMNO melalui Annuar itu?
Tidakkah hasrat kerjasama yang dilontarkan oleh UMNO itu baik demi kepentingan Melayu dan Islam yang kini sudah pun menjadi sebahagian agenda perjuangan Pas?
Ehhh…Pas ini berjuang untuk apa sebenarnya?
Pas seharusnya sedar, jalinan kerjasamanya dengan UMNO adalah perkara yang amat ditunggu-tunggu oleh orang Melayu dan Islam negara ini serta pasti ramai yang akan menadah tangan tanda syukur jika ia benar-benar menjadi  kenyataan.
Malang sekali, dalam Pas bertempik mengatakan mereka mahu kuasa Melayu dan Islam kekal di negara ini, tetapi dalam masa yang sama masih keberatan untuk bekerjasama dengan UMNO.
Berbanding Pas kekal ingin menjadi kuasa ketiga dengan harapan dapat menjadi “king maker”, pilihan itu sebenarnya belum tentu menjanjikan kemenangan dan kejayaan buat mereka.
Oleh kerana pilihan pengundi dalam PRU 14 adalah sama ada mewujudkan kerajaan baru atau mengekalkan kerajaan sedia ada dan Pas hanya bertanding 100 kerusi serta tidak mungkin mampu menjadi kerajaan, kemungkinan mereka ditolak awal-awal oleh pengundi adalah amat tinggi.
Kiranya itu yang berlaku, ia jelas sesuatu yang merugikan Pas sendiri.
Dengan itu, bukankah lebih baik Pas terus saja menjalin kerjasama dengan UMNO demi peluang yang lebih tinggi untuk sama-sama menjadi kerajaan?
Dalam hal ini,  Pas tidak perlu ada rasa malu untuk bekerjasama secara rasmi dengan UMNO. Jika sejak kebelakangan ini mereka boleh berkawan dan tiada rasa malu untuk duduk semeja,  berbaju sedondon, minum teh tarik bersama hingga ke London dan sepentas memperjuangkan Akta 355 dengan sebuah kerajaan yang dikenali sebagai kleptokrasi, apalah sangat nak dimalukan untuk bersama UMNO secara rasmi dengan kepentingan Melayu dan Islam?
Lagi pun, mahu tidak mahu, Pas kena mengakui mereka hanyalah sebuah parti politik yang sama seperti lain-lain parti juga. Sebagai parti politik, yang dikejar tetap kuasa. Islam itu hanya kosmetik dan sedap untuk berceramah semata-mata.
Bukan saja bertahaluf siyasi selama ini kerana mengejar kuasa, hasrat Pas untuk menjadi “king maker”  juga sebenarnya adalah demi kuasa. Dengan mengumumkan mahu menjadi “king maker”, Pas tentulah mengharapkan BN atau Pakatan Harapan tidak cukup kerusi untuk membentuk kerajaan atau berlaku Parlimen tergantung selepas pilihanraya akan datang dan dengan beberapa kerusi yang dimenangi, maka mereka mampu menjadi penentu atau memihak kepada siapa yang memberi tawaran lebih baik atau jawatan lebih banyak kepada parti itu.
Tidakkah keadaan itu dengan jelas menunjukkan yang dikejar Pas ialah kuasa juga?
Kiranya Pas benar-benar memperjuangkan Islam, bahkan berbuih mulut mengatakan DAP yang ada bersama Pakatan Harapan adalah musuh Islam serta berulang kali juga menyebut mengundi Pakatan Harapan sama dengan mengundi DAP, parti itu seharusnya tidak perlu berfikir dua kali, apatah lagi menolak, untuk menjalin kerjasama dengan UMNO dan BN dalam pilihanraya akan datang?
Siapa lagi parti yang lebih Melayu dan kebangsaan sifatnya selain daripada UMNO?
Tolak campur darab bahagi, akuilah bahawa Najib, UMNO dan BN adalah pilihan yang terbaik bagi Pas untuk mengejar kuasa berbanding bersusah-payah mahu menjadi “king maker” yang belum tentu akan berjaya akhirnya.
Dengan bekerjasama secara rasmi dengan UMNO juga memberi lebih kemungkinan kepada Pas untuk membenam terus cita-cita politik Pakatan Harapan dan DAP menguasai negara ini.
Yang buruknya, dengan bertanding sendirian, bukan saja menjadi “king maker” belum tentu berjaya, malah jika UMNO dan BN menang dengan bergaya, ada kemungkinan pula Pas akan ditinggal dan diketepikan begitu saja.
Maka, jalan terbaik bagi Pas ialah segera mengikat kerjasama rasmi dengan UMNO sebelum pilihanraya ini bagi memastikan – sementara beroleh syurga di akhirat belum tentu – tetapi syurga dan nikmat dunia biar didakap dulu.
(ShahbudinHusin 12/10/2017).

0

0

votes
Article Rating
Kongsikan artikel ini


SATU LAGI VIDEO MUNCUL, TAMRIN CABAR PEMIMPIN ATASAN SPRM BERANI TAMPIL
BUAT PENJELASAN

Beberapa hari lalu telah tersebar satu klip video yang mengaitkan seorang pemimpin atasan SPRM yang didakwa mempunyai hubungan terlarang dengan wanita yang dikatakan sudah pun bersuami.
Dikatakan akibat hubungan dengan pemimpin atasan SPRM itulah rumahtangga wanita berkenaan berakhir dengan perpisahan.
Susulannya beberapa hari kemudian, wanita yang dikaitkan itu tampil dengan penjelasan di laman Facebooknya menafikan keruntuhan rumahtangganya ada kaitan dengan mana-mana pihak, termasuk pemimpin atasan SPRM berkenaan.
Kata wanita terbabit, perceraiannya adalah merupakan hal peribadi dan dicapai melalui persetujuan dengan bekas suaminya dan tiada kaitan dengan siapa pun jua.
Berkaitan hal yang sama, Timbalan Pesuruhjaya SPRM, Azam Baki bagaimanapun enggan mengulas berhubung penyebaran video berkenaan.
“Maafkan saya, saya tidak mahu mengulas mengenai perkara itu,”  kata Azam kepada sebuah portal atas talian.
Bagaimanapun, sejak malam tadi telah tersebar satu lagi video melalui youtube mengenai hubungan pemimpin atasan SPRM terbabit dengan wanita yang dikaitkan beliau mempunyai hubungan itu.
Jika dalam video pertama, hubungan mereka hanya digambarkan secara umum, tetapi dalam video kedua ini ia agak detail dengan beberapa keping gambar melibatkan mereka berserta tarikh dan lokasi turut disertakan sama.
Dengan satu demi satu video disebarkan, apakah ianya benar atau fitnah?
Apakah akan muncul beberapa lagi video selepas ini?
Apakah pemimpin atasan atasan SPRM berkenaan hanya perlu berdiam diri saja melihat muncul dan tersebarnya  video-video berkenaan?
Dalam hubungan ini, bekas Ahli Parlimen Batu Berendam, Tamrin Ghafar mencabar pemimpin atasan SPRM yang dikaitkan dalam video tersebut agar segera dan berani untuk tampil membuat penjelasan.
Kata beliau, oleh kerana video itu telah tersebar luas melalui youtube dan pelbagai media sosial lain secara meluas, malah mungkin hingga ke kampung-kampung,  orang yang dikaitkan perlu berani tampil membuat penjelasan.
“Jika betul, katakan betul dan jika ianya fitnah, nafikanlah dengan jujur, ikhlas serta atas nama Tuhan Yang Maha Mendengar dan Maha Melihat,” tegas Tamrin lagi.
Menurut Tamrin, walaupun wanita yang dikaitkan dengan hubungan terlarang itu sudah membuat penafian, tetapi dalam hal ini, pemimpin atasan SPRM berkenaan tetap wajib memberi penjelasan kerana ia berkaitan dengan kedudukan, jawatan dan agensi yang diketuainya yang sangat penting peranannya dalam masyarakat.
“Bagaimana pemimpin atasan SPRM itu mahu memerangi pelbagai kekotoran seperti rasuah, penyelewengan dan salahguna kuasa dalam kerajaan, agensi atau individu yang berkuasa, sedangkan beliau sendiri terpalit dengan dakwaan kekotoran yang lain? soal Tamrin.
Kata beliau, hanya dengan keberanian pemimpin atasan SPRM berkenaan tampil membuat penjelasan dapat menjernihkan keadaan berhubung dakwaan tersebut.
Selain itu, tambah Tamrin, oleh kerana laporan polis sudah pun dibuat mengenai perkara itu, suatu siasatan yang adil dan menyeluruh juga hendaklah segera dilakukan oleh PDRM terhadap pemimpin atasan SPRM terbabit.
(ShahbudinHusin 13/10/2017)

0

0

votes
Article Rating
Kongsikan artikel ini


TUAN IBRAHIM PUN MAHU PAKATAN HARAPAN MENANG PRU 14?

Timbalan Presiden Pas, Tuan Ibrahim Tuan Man berkata, untuk membolehkan SPRM melaksanakan revolusi bagi menjadikan rasuah sebagai musuh utama negara, BN perlu dibuang terlebih dahulu.
Katanya, keperluan itu timbul kerana semua usaha yang wajar dilakukan oleh SPRM akan menjadi sukar selagi BN berkuasa.
Mengambil satu contoh, Tuan Ibrahim menegaskan, ketika ini masyarakat masih keliru mengenai tafsiran “hadiah” daripada pihak tertentu yang berkepentingan.
“Sumber kekeliruan rakyat terhadap rasuah adalah hasil daripada campurtangan BN dalam SPRM selama ini.
“Tetapi, selagi BN berkuasa, segala-galanya susah untuk SPRM bergerak seperti yang sewajarnya,”  ujar beliau lagi.
Apabila Tuan Ibrahim menegaskan BN perlu dibuang daripada memerintah negara ini, siapa agak-agak yang ada dalam fikirannya paling layak jadi pengganti untuk mengambil alih Putrajaya?
Adakah Gagasan Sejahtera yang didalamnya ada Pas, Ikatan, Berjasa dan Parti Cinta Malaysia yang tidak begitu dikenali dan bertanding pula hanya 100 kerusi Parlimen saja?
Atau Pakatan Harapan yang bukan saja lengkap dianggotai parti-parti yang mewakili kepentingan semua kaum, bertanding hampir semua kerusi serta di dalamnya sedia dibarisi pemimpin-pemimpin ternama dan berpengalaman?
Lagi pun, siapa lagi selain Pakatan Harapan yang mempunyai iltizam tinggi untuk memerangi rasuah di mana dua daripada tujuh tawaran selepas 100 hari mengambil alih Putrajaya – memulakan proses reformasi institusi secara menyeluruh dan memerangi rasuah hingga ke akar umbi – adalah sangat-sangat jelas ke arah seperti yang disebut oleh Tuan Ibrahim itu.
Boleh kita ucapkan terima kasih awal-awal kepada Tuan Ibrahim?
(ShahbudinHusin 13/10/2017)

0

0

votes
Article Rating
Kongsikan artikel ini


KESIANNN…PEMIMPIN UMNO TAK FAHAM BAHASA SINDIRAN RUPANYA!!

Apabila Menteri di Jabatan Perdana Menteri, Zaid Ibrahim mengatakan Lim Kit Siang mampu menjadi Perdana Menteri yang lebih baik berbanding sesiapa saja yang ada dalam UMNO, beberapa pemimpin UMNO terus bertempik gembira.
Kenyataan itu, dakwa mereka adalah bukti bahawa Kit Siang memang akan diletakkan sebagai Perdana Menteri daripada kaum Cina yang pertama bagi negara selepas pilihanraya akan datang ini.
Zaid yang kini merupakan ahli DAP dilaporkan berkata, memandangkan kita selalu mendengar perkara itu dimainkan oleh UMNO dan memberi gambaran mereka begitu “menginginkannya”, ia mungkin suatu idea yang baik.
“Idea yang bernas, Kit Siang mampu jadi lebih baik berbanding sesiapa yang ada dalam UMNO yang telah terbukti mengkhianati kepercayaan rakyat, kata Zaid.
Ketua Penerangan UMNO, Annuar Musa lantas berkata, kenyataan Zaid itu mengesahkan DAP benar-benar berhasrat untuk mengisi jawatan Perdana Menteri selepas PRU 14 akan datang.
“Ia adalah suatu “endorsment”,” kata beliau.
Ahli MT UMNO merangkap Menteri Kemajuan Luar Bandar dan Wilayah, Ismail Sabri Yaakob pula berkata, kenyataan Zaid itu mendedahkan agenda sebenar DAP memang untuk meletakkan Kit Siang sebagai Perdana Menteri.
Sehubungan itu, beliau menyeru agar orang Melayu dan Bumiputera segera membuka mata mengenainya.
Adoiii, kesiannya…pemimpin UMNO ini tak faham bahasa sindiran rupanya!!
Jika dibaca sekali lalu saja pun, rasanya budak sekolah Tingkatan 3 pun faham bahawa kenyataan Zaid itu adalah bahasa sindiran kepada pemimpin UMNO yang selama ini telah banyak mengkhianati rakyat berbanding Kit Siang yang terbukti tidak pernah dikaitkan dengan apa-apa kesalahan atau skandal sepanjang penglibatannya dalam politik.
Maka, mengikut tafsiran Zaid, daripada mengekalkan pengkhianat terus-menerus menguasai kekayaan negara  ini, memilih seseorang yang lain seperti Kit Siang tentu saja merupakan suatu idea yang lebih bernas.
Lebih dari itu, Annuar dan Ismal Sabri juga tidak meneliti kenyataan Zaid yang berikutnya yang berbunyi, “mereka tak tahu apa yang harus dilakukan dan siapa yang harus diserang…Tun Mahathir atau Kit Siang.”
“Jadi, ini adalah cara mereka untuk mengalihkan perhatian,” tambah Zaid lagi.
Agaknya, kerana tidak dapat membezakan angara bahasa sindiran dengan bahasa biasa itulah, apabila berkuasa saja pemimpin UMNO juga tidak dapat membezakan antara wang rakyat dengan wang sendiri dan antara rasuah dengan derma atau hadiah.
Sebab itulah juga, Utusan dan Kosmo, akhbar milik UMNO, turut tidak dapat membezakan sama antara gurauan dengan kenyataan serius yang diucapkan oleh Presiden FAM, Tunku Mahkota Johor mengenai bolasepa, baru-baru ini.
Lantaran ketidakfahaman dan gagal membuat perbezaan itulah, Tunku Mahkota Johor berkata, lebih baiklah akhbar tersebut ditutup saja daripada terus beroperasi.
Maka, oleh kerana pemimpin UMNO juga berperangai sama seperti Utusan dan Kosmo, jalan terbaiknya ialah “lebih baik tutup saja” UMNO selepas PRU 14 akan datang ini.
Tanpa UMNO dan tanpa Utusan, semua kita akan lebih aman tenteram.
Sementara itu, sebagaimana dilaporkan oleh sebuah portal, Kit Siang berkata, Perdana Menteri daripada Pakatan Harapan selepas PRU 14 tetap milik pemimpin Melayu.
Kata beliau, melalui peningkatan sokongan 10 peratus pengundi Melayu dan 5 peratus pengundi bukan Melayu, Pakatan Harapan mampu memenangi 113 daripada 165 kerusi Parlimen yang ada di Semenanjung dalam pilihanraya akan datang.
Daripada jumlah itu, katanya, DAP akan menang 32 kerusi manakala tiga komponen lain dalam Pakatan Harapan iaitu PKR, Bersatu dan Amanah masing-masing akan menang 39,32 dan 10 kerusi.
“Dengan PKR dan Bersatu akan mempunyai jumlah kerusi Parlimen terbanyak, pemimpin Melayu tetap akan menjadi Perdana Menteri mewakili Pakatan Harapan,” tegas Kit Siang.
Adakah pemimpin UMNO, terutama Annuar Musa dan Ismail Sabri, faham bahasa fakta yang dibentangkan Kit Siang itu?
(ShahbudinHusin 14/10/2017).

0

0

votes
Article Rating
Kongsikan artikel ini


SIAPAKAH ORANG DALAM GAMBAR INI? ADAKAH BELIAU SALAH SEORANG PEMIMPIN
UMNO DI SELANGOR?

Saya menerima gambar-gambar di bawah ini melalui Whatsapp petang tadi. Sekali imbas, rupa beliau seperti mirip seseorang yang agak dikenali dan selalu tersiar gambarnya di media-media.
Apakah orang dalam gambar ini merupakan salah seorang pemimpin UMNO di Selangor?
Apa yang sedang dilakukannya?
Beliau bermain apa tu?
Apakah beliau sedang meneliti angka dan statistik mengenai pengundi dan peluang Selangor untuk menang dalam pilihanraya akan datang?
Jika pemimpin berkenaan terbaca blog ini atau sesiapa dapat menyampaikan kepadanya, tolong tanyakan kepadanya – betulkah gambar-gambar yang disiarkan ini dirinya?
Kiranya betul, beritahulah kita semua apa permainan yang sedang dimainnya itu?
Apakah gambar ini dirakam di Selangor atau di negeri lain?
Kalau tidak betul dan gambar tersebut bukan dirinya, sila pemimpin berkenaan tampilkan bukti dengan menunjukkan gambar beliau yang sebenar yang diambil daripada sudut yang sama?
Kemudian,  kita boleh buat perbandingan untuk mengetahui salah benarnya.
Akhirnya, jika Jamal Md Yunus, Ketua Gerakan Baju Merah tahu bahawa gambar di atas adalah salah seorang pemimpin UMNO di Selangor, agaknya apakah yang akan dilakukannya?
Apakah pemimpin tersebut akan menjadi orang pertama yang “dihempuk” Jamal dengan penukulnya?
(ShahbudinHusin 14/10/2017)

0

0

votes
Article Rating
Kongsikan artikel ini


MEMANG KEHADIRAN TIDAK MENCAPAI SASARAN, TETAPI…..

Berapa sebenarnya yang hadir dalam Himpunan Sayangi Malaysia, Hapuskan Kleptokrasi malam tadi?
5 ribu? 10 ribu? 25 ribu? 50 ribu?
Atau matlamat 100 ribu dicapai dengan jayanya?
Ramai yang nampaknya memperlekeh jumlah kehadiran dalam perhimpunan malam tadi. Ada yang mengatakan ia sebuah perhimpunan yang gagal dan ada juga yang membandingkannya dengan jumlah kehadiran di Himpunan Fastaqim di Terengganu, baru-baru ini.
Memang diakui jumlah kehadiran tidak begitu mencapai matlamat yang disasarkan. Ada beberapa sebab yang menyumbang ke arah itu, antaranya kerana semalam bermulanya cuti sekolah sempena Deepavali di mana ramai yang balik kampung atau pergi bercuti,  ada perlawanan bolasepak EPL antara Manchester United menentang Liverpool serta beberapa sebab yang lain lagi.
Tetapi, sebab paling utama mengapa kehadiran tidak begitu memberangsangkan ialah kerana rata-rata rakyat sudah ada pilihan untuk tidak mengundi BN dalam pilihanraya umum datang ini.
Tidak seperti banyak perhimpunan sebelum ini, berlangsungnya Himpunan Sayangi Malaysia, Hapuskan Kleptokrasi kali ini adalah di tengah-tengah rakyat sudah cukup faham dan masak mengenai skandal 1MDB, cukai GST yang membebankan, buruknya kepimpinan Najib Razak dengan pelbagai isu, pembaziran dan kemewahan Rosmah, skandal Felda dan macam-macam lagi yang menyusah dan menyakitkan hati mereka.
Oleh kerana rakyat sudah betul-betul faham dan masak dengan apa berlaku serta telah menetapkan pilihan untuk “membuang”  Najib, UMNO dan BN dalam pilihanraya yang bakal diadakan hanya beberapa bulan saja lagi, maka untuk apa mereka perlu bersusah-payah untuk menunjuk-nunjuk pendirian secara terbuka?
Ramai rakan-rakan dan mereka yang ditemui dalam seminggu dua sebelum berlangsungnya perhimpunan ini mengatakan, bukan mereka tidak mahu hadir, tetapi ketetapan pilihan tidak mungkin berubah lagi.
Tidak hadir berhimpun pun, kata mereka, undi tetap kepada Pakatan Harapan.
Majoriti rakyat sedar mengekalkan lagi Najib, UMNO dan BN hanyalah mengundang malapetaka secara sengaja atau seperti memasukkan ular sawa untuk menjaga keselamatan sereban ayam.
Selain itu, perhimpunan malam tadi juga berlangsung agak lama iaitu bermula jam 4 petang hingga 12 malam. Mungkin ada yang datang petang dan kemudian balik dan ada juga yang hanya hadir pada sebelah malam saja.
Kapasiti padang dianggarkan boleh memuatkan kira-kira 40 ribu dalam satu-satu masa. Ketika kemuncak himpunan, jelas dapat dilihat lebih separuh daripada padang penuh dengan orangramai.
Adalah tepat bahawa anggaran kehadiran ketika kemuncak ialah 25 ribu atau lebih. Jika dicampur dengan mereka yang hadir pada sebelah petang dan kemudian balik serta yang bersepah-sepah di sekeliling padang, jumlah munasabah yang hadir adalah tentunya antara 40 ribu atau lebih daripada itu.
Himpunan malam tadi juga tidak seperti Himpunan Fastaqim di mana ada kerahan untuk hadir bagi menunjukkan kekuatan kerana Pas sedang lemah lantaran bersekongkol dengan kleptokrasi, sebaliknya Himpunan Sayangi Malaysia, Hapuskan Kleptokrasi adalah sekadar mengekalkan momentum dan persiapan untuk mengambil alih kerajaan.
Yang tidak kurang mustahaknya, perhimpunan malam tadi juga seperti mendapat keredhaan Tuhan dengan cuaca yang cukup baik, walaupun beberapa hari sebelumnya hujan tidak berhenti-henti dan dengan demikian tiada kejadian dipanah petir, khemah tumbang dan sebagainya telah berlaku.
Yang tidak hadir, mereka  malah dapat menontonnya secara “livestream” melalui media sosial dan sebagainya. Pendeknya, sokongan kepada Pakatan Harapan langsung tidak berkurangan berbanding sebelum atau selepas perhimpunan berkenaan.
Meskipun boleh dikata kehadiran tidak menepati sasaran, tetapi Najib, UMNO dan BN tetap belum berani mendabik dada mereka akan mencapai kemenangan atau sekurang-kurangnya Selangor dapat ditawan kembali hanya berdasarkan kurangnya sambutan malam tadi.
Sebab apa?
Sebabnya tidak lain kerana Najib, UMNO dan BN sendiri sedar bahawa majoriti rakyat sudah pun ada pilihan dalam hati masing-masing ketika ini. Rakyat tidak perlu lagi terus mendengar ucapan dan hujah Tun Mahathir, Dr. Wan Azizah Wan Ismail, Lim Guan Eng, Mohamad Sabu atau yang lain-lain untuk membuatkan mereka sedar apa pilihan yang harus dibuat.
Pilihan sudah ada dalam hati rakyat, tersemat erat dan tidak mungkin berubah lagi – undi Pakatan Harapan dan tolak BN.
Ramai atau tidak yang hadir dalam perhimpunan malam tadi,  sasaran dicapai atau sebaliknya, ia langsung tidak mengubah pilihan yang sudah ada dalam hati rakyat.
Seperti kata Tun Mahathir dalam ucapannya malam tadi,  Najib dengan pelbagai karenah dan kelakuannya sejak lapan tahun lalu,  sudah menjadi musuh kepada negara sekarang ini.
Apakah rakyat “tidak berakal” atau masih tidak boleh berfikir untuk terus memilih musuh kepada negara bagi memimpin mereka lagi?
Dan berserta azam untuk menyelesaikan kerjanya bagi menyingkirkan Najib, Tun Mahathir juga menambah satu lagi cahaya harapan buat masa depan rakyat sepertimana terserlah kejayaan beliau mengubah Malaysia daripada negara pertanian kepada perindustrian yang berdaya maju dan disegani dunia sebelum ini.
(ShahbudinHusin 15/10/2017)

0

0

votes
Article Rating
Kongsikan artikel ini


PAS AKHIRNYA AKAN SOKONG UMNO DALAM PRU 14 NANTI?

Telahan bahawa Akta 355 akan menjadi senjata yang akan merapatkan dan seterusnya mewujudkan hubungan kerjasama antara UMNO dengan Pas, biar pun tidak secara rasmi, akhirnya semakin terbukti menjadi kenyataan.
Ini berikutan kenyataan terbaru Ketua Dewan Ulama Pas, Dr. Mahfodz Mohamed yang menyatakan parti itu mahu dan merasakan lebih baik pindaan Akta 355 itu ditangguhkan sehingga PRU 14 diadakan terlebih dahulu.
Kata beliau, adalah lebih baik usul tersebut ditangguhkan sekiranya pada masa ini ia tidak mendapat sokongan yang sepenuhnya daripada UMNO.
Kita mahu bentang dan terus menang. Jadi, untuk mencapai tujuan itu, kita kena buat perkiraan kalau orang UMNO, bahkan Islam yang lain tidak memberikan sokongan, lebih baik ditangguhkan dahulu, kata beliau.
Apakah makna kenyataan Dr. Mahfodz itu?
Sekali imbas, ia seperti menzahirkan keyakinan Pas mampu menang lebih banyak kerusi dalam pilihanraya akan datang ini dan sekaligus menjadikan usaha meminda usul tersebut tidak berdepan banyak masalah.
Soalnya, apakah semudah itu untuk Pas menang lebih banyak kerusi?
Bagaimana jika mereka lebih banyak kalah daripada menang?
Tetapi, maksud lain daripada kenyataan Dr. Mahfodz itu ialah bahawa sama seperti hudud yang hanya merupakan mainan politik selama ini, Akta 355 juga jelas menerima nasib yang sama.
Jika benar pindaan Akta 355 itu begitu penting dan menjadi nadi kepada perjuangan Pas kini demi kepentingan umat Islam kononnya, bahkan mereka sudah mengadakan perhimpunan baju ungu di Padang Merbok sebelum ini, mengapa sekarang rela ia ditangguhkan?
Kenapa Pas tidak terus mendesak dan menekan Najib Razak, UMNO dan BN  agar dapat membenarkan ia dibahaskan dan diundi dengan segera sebelum PRU 14?
Habis, kalau asyik tangguh saja, untuk apa berhimpun dan memberi penerangan ke merata-rata tempat berhubung Akta 355 sebelum ini?
Siapa sebenarnya yang mempermain-mainkan isu pindaan Akta 355 ini demi laba politik sendiri?
Yang lebih penting daripada kesediaan Pas mahu menangguhkan pindaan itu sehingga selepas PRU 14 ialah ia dengan sendirinya mengesahkan bahawa parti itu akan terus bekerjasama untuk memastikan UMNO dan BN menang dahulu serta kekal berkuasa memerintah negara ini.
Maka, meskipun Akta 355 itu sudah ditangguh banyak kali dan kerajaan pernah memungkiri janji untuk menjadikannya sebagai usul kerajaan, Pas kali nampaknya sengaja “memerangkap” ahli dan penyokongnya untuk terus membantu Najib, UMNO dan BN memenangi pilihanraya akan datang demi mahu melihat pindaan akta berkenaan menjadi kenyataan.
Ia juga seolah-olah ahli dan penyokont Pas telah “diugut”  secara halus di mana jika mereka ingin melihat pindaan Akta 355 tidak mati di tengah jalan, tugas membantu kemenangan UMNO dan BN hendaklah dilakukan terlebih dahulu.
Apakah ini langkah Pas secara sendirian atau setelah ada perbincangan dalam gelap dengan UMNO?
Selepas menang, jika ditakdirkan menang, apakah UMNO dan BN akan benar-benar menunaikan janjinya untuk meneruskan pindaan Akta 355 itu?
Jika untuk  menjadikannya sebagai usul kerajaan pun tiada keberanian lantaran ditentang oleh MCA, MIC, Gerakan dan parti-parti komponen di Sabah dan Sarawak, apakah Najib tiba-tiba akan jadi berani selepas PRU 14 nanti?
Hmmmm….bak kata Nabil…lu fikirlah sendiri!!
(ShahbudinHusin 15/10/2017)

0

0

votes
Article Rating
Kongsikan artikel ini


AMBOIII…SAYANGNYA PAS PADA NAJIB!!!

“Mungkin kerana dia (Najib Razak) berasal daripada keturunan lanun Bugis. Entah macam mana dia sesat sampai ke Malaysia. Pergi baliklah ke Bugis.”
Kata-kata di atas adalah antara yang disebut oleh Tun Mahathir Mohamad dalam ucapannya  di Himpunan Sayangi Malaysia, Hapuskan Kleptokrasi,  di Petaling Jaya, Sabtu lalu.
Tidak ada pemimpin atau ahli UMNO yang memberi reaksi atau terasa marah terhadap kata-kata Tun Mahathir itu kerana hakikatnya mereka sedar kenyataan seperti itu, apalagi jika dilafazkan dalam ucapan di hadapan beribu-ribu hadirin, ia adalah perkara biasa saja sebenarnya.
Tetapi, bagi Pas, kata-kata Tun Mahathir itu dianggap bersifat rasis, melampau dan kurang ajar.
Dengan yang demikian, kata seorang pemimpinnya, Pengerusi Pakatan Harapan itu perlu ditahan dan disiasat dibawah Akta Hasutan.
Amboiii…sayangnya Pas pada Najib!!!
Menuduh orang Islam lain  sebagai kafir, munafiq, taghut dan macam-macam lagi gelaran atau tuduhan tidak pula disedari sebagai melampau dan kurang ajar oleh Pas.
Apa pun, terbuktilah sudah rasa sayang Pas kepada Najib sekarang ini sudah melebihi rasa sayang pemimpin dan ahli UMNO sendiri.
Adakah ini tandanya cinta Pas kepada UMNO makin bersemi?
Memang menakjubkan rasa kasih dan cinta Pas kepada Najib kebelakangan ini. Ini kerana di ketika Tun Mahathir disindir sebagai berdarah keturunan India beberapa kali oleh Najib sendiri, malah sewaktu Zahid Hamidi tidak bercakap benar dengan mengatakan nama penuh bekas Perdana Menteri itu ialah Mahathir anak lelaki Iskandar Kutty, Pas sebaliknya hanya berdiam diri saja.
Mengapa tidak kedengaran Pas membidas Najib dan Zahid Hamidi ketika itu?
Bukankah semua itu juga rasis, melampau dan kurang ajar?
Namun, sebaik Tun Mahathir mengaitkan Najib dengan lanun Bugis, suatu dakwaan yang masih dalam kategori Melayu lagi dan meminta beliau balik ke negeri asalnya, bukan main melenting Pas dibuatnya.
Kenapa Pas begitu cepat melenting? Bukankah Najib sendiri mengakui beliau berketurunan Bugis?
Ehem…ehem…nampaknya rasa cinta, kasih dan sayang Pas terhadap Najib makin sukar untuk disembunyikan apabila semakin hampir tibanya tarikh pilihanraya.
(ShahbudinHusin 16/10/2017).

0

0

votes
Article Rating
Kongsikan artikel ini


CEPATLAH JAWAB, MAKCIK2 FELDA PUN TERINGIN NAK TAHU SIAPA PEMILIK ASET
FELDA DI LUAR NEGARA?

HAKMILIK PELABURAN TERBESAR FELDA DI LONDON DIDAFTARKAN KEPADA SYARIKAT “OFFSHORE” BVI, BUKAN ANAK SYARIKAT FELDA
Jumaat lalu, saya telah tunjukkan bagaimana hakmilik Hotel Grand Plaza Kensington yang kononnya dibeli oleh anak syarikat Felda iaitu Felda Investment Corporation Sdn Bhd (FIC) didaftarkan di atas nama sebuah syarikat “offshore” yang namanya hampir sama (FIC London Hotel (Private) Limited) tetapi tidak dimiliki oleh Felda.Semakan dengan penyata-penyata rasmi Felda tidak menunjukkan bahawa syarikat yang ditubuhkan di British Virgin Island (BVI) ini adalah sebahagian dari kumpulan Felda.Felda menyatakan di dalam penyata kewangan yang diaudit bagi 2015 (yang terkini) bahawa anak syarikatnya yang memegang pelaburan hotel ini ialah FIC London Hotel (Private) Limited yang ditubuhkan di United Kingdom dan dimiliki sepenuhnya oleh FIC.Sehingga kini tidak ada sebarang jawapan dari mana-mana pihak mengenai soalan paling utama yang saya timbulkan: jika Felda yang membayar kos membeli hotel itu yang dianggarkan sekitar RM330 juta, kenapa hakmiliknya didaftarkan di atas nama syarikat lain yang penuh kerahsiaan? Siapa sebenarnya pemilik syarikat BVI ini?Jawapan paling pintar yang diberikan oleh Tan Sri Shahrir Samad, Pengerusi Felda ialah “saya tertidur tiga bulan” seperti yang dilaporkan Sinar Harian.
Saya tidaklah perlu melayan komen sebegitu kerana saya bukan pengerusi Felda yang dibayar gaji untuk menjaga harta Felda. Saya boleh sahaja tidur dan tidak ambil tahu langsung mengenai Felda kerana saya tidak memikul amanah itu.Apabila Tan Sri Shahrir yang diberikan amanah tersebut tidak merasa terpanggil untuk menerangkan isu yang paling penting iaitu siapa sebenarnya pemilik hotel tersebut (kerana siasatan SPRM yang dilaporkan hanyalah berkisar kepada bayaran lebih yang dibuat oleh Felda, bukan soal Felda ditipu sedemikian), saya serahkan kepada rakyat untuk menghakimi Tan Sri Shahrir dalam PRU14 nanti.
Projek Hartanah Terbesar Felda di Wembley, London
Sejak tahun 2015, Felda di bawah kepimpinan Tan Sri Isa Samad mula terlibat di dalam sektor hartanah secara besar-besaran. Jika sebelum itu Felda hanya membeli hartanah-hartanah yang sudah siap di bina, melalui sebuah lagi syarikat iaitu FIC Global Limited, Felda mula terlibat di dalam pembinaan bangunan-bangunan pula.Nota 44 dari penyata kewangan diaudit Felda bagi 2015 menyenaraikan FIC Global Limited sebagai anak syarikat milik penuhnya yang ditubuhkan di United Kingdom:Pembabitan Felda di dalam projek-projek yang membina bangunan kediaman untuk disewakan kepada pelajar ini dilaporkan secara besar-besaran di media tempatan.Laporan-laporan berita mengesahkan projek-projek berikut:1. Disiapkan dalam bulan Julai 2015, projek pertama yang dinamakan Felda House Wembley itu bernilai RM380 juta dan beralamat di 575 North End Road, Wembley HA9 0UU (rujuk maklumat mengenai Felda di laman
www.crm-students.com
 iaitu ejen yang menyewakan unit-unit kediaman kepada pelajar).
2. Projek kedua yang disiapkan ialah projek kediaman pelajar yang dinamakan Grand Felda House di tapak yang sama berharga £109.26 juta (atau bersamaan RM656 juta). Projek yang siap dalam bulan Julai 2016 ini yang ada dilaporkan
The Sun
http://www.thesundaily.my/news/1917555
Ini bermakna, pelaburan Felda di dalam Felda House dan Grand Felda House di Wembley ini adalah pelaburan hartanah Felda yang terbesar di London melalui FIC, iaitu berjumlah RM1.036 bilion.
Hakmilik Felda House Bukan Anak Syarikat Felda
Maka saya mengambil inisiatif untuk menyemak geran hakmilik Felda House (projek pertama bernilai RM380 juta) untuk memastikan ia benar-benar di daftarkan atas nama anak syarikat Felda setelah penemuan mengenai geran hakmilik Hotel Grand Plaza Kensington yang didaftarkan atas nama sebuah syarikat BVI yang tidak diketahui pemiliknya.Sekali lagi, syarikat yang memiliki hakmilik Felda House ialah sebuah syarikat yang namanya sama dengan nama anak syarikat Felda yang diisytiharkan di dalam penyata kewangannya yang diaudit iaitu Felda Global Limited, tetapi ia syarikat berlainan kerana didaftarkan di BVI yang merahsiakan siapa pemilik sebenar syarikat ini.Semakan ke atas rekod Felda yang boleh disemak orang awam setakat ini juga tidak menunjukkan apa-apa anak syarikat bernama FIC Global Limited yang didaftarkan di BVI.Bukan sahaja hotel berharga RM330 juta yang dibeli menggunakan wang Felda hakmiliknya didaftarkan di atas nama sebuah syarikat rahsia, kini pelaburan besar Felda di London iaitu projek Felda House berharga RM380 juta juga didaftarkan di atas satu lagi syarikat rashia.
Felda House Digadai Bank, Siapa Yang Ambil Pinjaman RM60 Juta?
Geran hakmilik di atas ada menunjukkan “harga” yang didaftarkan sebanyak £10 juta (atau RM60 juta). Saya tidak yakin itu harga sebenar Felda House dan membuat beberapa semakan lain untuk mendapatkan maklumat apakah RM60 juta yang didaftarkan bersama-sama dengan hakmilik Felda House itu.Semakan saya mendapati Felda House telah dicagarkan kepada bank yang sama iaitu Bangkok Bank Public Company Limited dan cagaran ini telah dimasukkan ke dalam dokumen hakmilik. Saya beranggapan RM60 juta itu adalah jumlah yang dipinjam dari Bangkok Bank Public Company Limited dan sebab itulah jumlah itu didaftarkan bersama geran hakmilik Felda House.Walau bagaimana pun, ada sedikit keraguan kerana sijil cagaran yang didaftarkan untuk membuat tuntutan ke atas hakmilik Felda House memasukkan nama FIC Management Houses Pte Limited kerana perjanjian pinjaman itu adalah di antara FIC Management Houses Pte Limited dan Bangkok Bank Public Company Limited.Semakan ke atas FIC Management Houses Pte Limited menunjukkan ia adalah anak syarikat milik penuh FIC (dan Felda):
Lebih meragukan, semakan ke atas penyata kewangan FIC Management Houses Pte Limited yang terkini iaitu setakat 31 Disember 2016 tidak pula menunjukkan ia mempunyai apa-apa pinjaman dengan mana-mana bank:
Maka kesimpulan berikut boleh dibuat:1. Felda mengumumkan ia membelanjakan RM380 juta  menyiapkan Felda House di alamat 575 North End Road, Wembley HA9 0UU yang dibuka dalam tahun 20152. Felda melalui FIC menubuhkan sebuah anak syarikat milik penuhnya yang bernama FIC Management Houses Pte Limited untuk mengutip sewa dari unit-unit yang disewakan kepada pelajar-pelajar3. Tetapi hakmilik Felda House ini didaftarkan di atas sebuah syarikat di BVI yang tidak diketahui pemiliknya. Nama syarikat ini hampir sama dengan nama anak syarikat Felda yang diisytiharkan di dalam penyata kewangan Felda yang diaudit bagi tahun 2015, tetapi ia syarikat yang berlainan kerana ditubuhkan di BVI yang merahsiakan pemiliknya4. Felda House digadaikan ke sebuah bank yang bernama Bangkok Bank Public Company tetapi perjanjian itu adalah bagi pinjaman yang dijangkakan bernilai RM60 juta di antara FIC Management Houses Pte Ltd (bukannya FIC Global Ltd, syarikat BVI yang menjadi pemilik Felda House)5. Pinjaman RM60 juta itu tidak ditunjukkan di dalam penyata kewangan FIC Management Houses Pte Ltd walaupun ia yang menandatangani perjanjian pinjaman dan gadaianSaya yakin kanak-kanak sekolah boleh membuat kesimpulan bahawa kesemua ini menimbulkan banyak keraguan.Siapa yang dapat RM60 juta itu? Kenapa perlu pinjam RM60 juta sedangkan Felda membayar sepenuhnya kos untuk menyiapkan Felda House? Kenapa hakmilik Felda House didaftarkan di atas nama syarikat BVI yang pemiliknya adalah rahsia? Siapa pemilik sebenar syarikat BVI ini dan adakah dia yang telah mengambil RM60 juta itu dan menggadaikan Felda House, iaitu hartanah yang dibeli dengan wang Felda?Saya berharap Tan Sri Shahrir tidak lagi memberi jawapan kononnya saya tertidur dan macam-macam lagi.Saya nasihatkan beliau jangan tidur malam ini untuk membuat penjelasan mengenai segala keraguan yang saya timbulkan di sini kerana kalau tidak ada jawapan yang munasabah dan tidak diberikan maklumat mengenai pemilik sebenar syarikat BVI tersebut, tindakan saya yang seterusnya ialah membuat laporan polis.RAFIZI RAMLI
AHLI PARLIMEN PANDAN
NAIB PRESIDEN KEADILAN
Ulasan – Dalam tempoh seminggu ini, sudah dua pendedahan dibuat oleh Rafizi Ramli mengenai aset-aset Felda di luar negara. Kali pertama pada Jumaat lalu dan kali keduanya ialah semalam.Kedua-dua pendedahan itu, jika ianya terbukti benar, tentu saja mengejutkan kita semua dan boleh dikira suatu pengkhianatan kepada peneroka Felda, rakyat dan juga negara.Tentu saja kita semua, termasuk makcik-makcik Felda, ingin benar tahu siapa sebenarnya pemilik syarikat yang memiliki aset-aset Felda tersebut?Adakah ia dipunyai oleh Felda atau pihak-pihak yang lain?Jika aset tersebut memang benar kepunyaan Felda, apa perlunya menggunakan syarikat “offshore” yang didaftarkan di British Virgin Island yang pemiliknya adalah rahsia?Mengapa tidak menggunakan syarikat yang didaftarkan di London saja?Apa yang hendak dirahsiakan mengenai pemilik syarikat jika sudah dihebohkan memang Felda yang membeli dan mengeluarkan wang untuk pembeliannya?Dalam hal ini, Felda tidak ada pilihan lain selain wajib bersikap jujur dan berterus-terang mengenai pemilikan aset-aset tersebut. Felda, Shahrir Samad selaku Pengerusi sekarang dan Isa Samad, atas kapasiti sebagai bekas Pengerusi terdahulu, secara sepakat dan bersama mesti tampil dengan penjelasan yang kukuh, meyakinkan serta dengan bukti-bukti yang ada untuk mengesahkan segala aset yang dibeli itu adalah milik Felda.Najib Razak, selaku Perdana Menteri dan pihak yang bertanggungjawab terhadap Felda, seharusnya juga pantas mengarahkan pihak-pihak terbabit agar tidak berlengah-lengah dalam memberikan penjelasan.Semuanya adalah mudah dan tidak perlu memakan banyak masa kerana semua fail dan rekod seharusnya ada dalam simpanan Felda.Kalau tidak, kesianlah dengan makcik-makcik Felda, mereka pun ingin tahu juga sama ada harta-harta yang dibeli dengan titik peluk mereka itu masih kepunyaan Felda atau sudah jatuh ke tangan “buaya-buaya tembaga” yang sentiasa tamak dan haloba.
(ShahbudinHusin 17/10/2017).

0

0

votes
Article Rating
Kongsikan artikel ini


NAJIB HANYA MENGESAHKAN DIANYA PEMIMPIN YANG GAGAL

Perdana Menteri yang hanya tahu membebankan rakyat, Najib Razak menasihati mahasiswa agar mencabar diri untuk menjadi usahawan dan jangan ada mentaliti untuk makan gaji setelah menamatkan pengajian.
Saya tidak mahu mentaliti bila kita keluar saja daripada universiti, dalam kepala kita nak makan gaji, kita mesti mencabar diri kita untuk memilih bidang keusahawanan yang boleh menjanjikan masa depan yang lebih bermakna untuk diri kita, katanya semalam.
Menurut Najib lagi, dengan menjadi usahawan, lepasan universiti bukan saja tidak perlu makan gaji, malah dapat mewujudkan peluang pekerjaan kepada orang lain.
Hmmmm….apa kata para graduan lepasan universiti sekalian mengenai saranan Najib itu?
Sekali lalu memang terlihat seruan Najib itu adalah baik dan bermanfaat,  tetapi jika diperhalusi ia hanya menampakkan “sikap poyo”  beliau untuk menutup kegagalannya sebagai ketua kerajaan dalam mewujudkan lebih banyak peluang pekerjaan kepada rakyat.
Bagaimana lepasan universiti untuk menjadi usahawan jika mereka tiada modal dan tak cukup pengalaman dalam dunia perniagaan?
Berapa ramai lepas universiti, bukan saja di negara kita tetapi juga di seluruh dunia yang mampu untuk terus menjadi usahawan dan menjadi ahli perniagaan tanpa bekerja terlebih dahulu?
Bukankah mereka seharusnya perlu bekerja terlebih dahulu untuk mengumpul modal dan mengutip sedikit-sebanyak pengalaman sebelum menceburi dunia keusahawanan?
Jika mereka mahu terus menjadi usahawan, apa pula bantuan modal yang boleh disediakan oleh kerajaan?
Tidakkah jika mereka cuba memohon apa-apa bantuan dalam bentuk pinjaman dan sebanyainya, selain cagaran, yang kerap ditanyakan ialah pengalaman?
Di mana lepasan universiti nak “cekau” modal dan pengalaman sedangkan untuk belajar di universiti pun mereka terpaksa meminjam dengan PTPTN?
Sebagai Perdana Menteri dan ketua kerajaan, Najib seharusnya memberi keutamaan unfuk menyediakan seberapa banyak peluang pekerjaan, baik melalui kerajaan atau swasta melalui iklim ekonomi yang sihat dan merangsang pertumbukan ekonomi, bukan dengan terus menasihati graduan menjadi usahawan.
Tidaklah mudah bagi para lepasan universiti untuk terus menjadi usahawan jika tanpa modal dan pengalaman dalam dunia pekerjaan. Mereka wajib perlukan modal dan pengalaman di mana  semua itu akan diperolehi dengan bekerja dengan orang lain terlebih dahulu.
Orang lain di mana mereka bekerja itu, tidaklah juga terus-terus menjadi usahawan. Mereka juga asalnya pekerja di mana-mana sektor terlebih dahulu sebelum kemudian menubuhkan syarikat dan menjadi usahawan. Itulah putarannya.
Najib sendiri dan adik-beradik beliau, meskipun merupakan anak kepada bekas Perdana Menteri, adakah  terus menjadi usahawan ketika tamat pengajian sebelum ini atau semuanya bekerja terlebih dahulu?
Begitu juga dengan anak-anaknya sekarang, adakah mereka menjadi usahawan sebaik menamatkan pengajian walaupun Najib sendiri adalah Perdana Menteri dan seorang bilionaire?
Anak tiri Najib, Riza Aziz yang merupakan penerbit filem kontroversi di Hollywood dan namanya menjadi sebutan dunia kerana mendakwa menerima hadiah wang tunai daripada dana yang dikaitkan dengan 1MDB, adakah beliau terus menjadi usahawan atau bekerja di mana-mana firma terlebih dahulu?
Dalam hal ini, Najib jangan hanya berbekalkan air liur saja meminta rakyat menjadi usahawan. Sediakanlah segala kemudahan dan ruang pekerjaan kepada mereka sebagai persediaan terlebih dahulu sebelum menasihati mereka menjadi usahawan.
Menyuruh mereka menjadi usahawan tanpa apa-apa bekalan hanyalah sekadar omong kosong yang hakikatnya lebih mengesahkan kegagalannya sebagai Perdana Menteri dan ketua kerajaan dalam memberi kesenangan dan kesejahteraan kepada rakyat.
Tak malu ke?
Inilah sebenarnya satu lagi sebab mengapa rakyat benar-benar perlukan perubahan dan makin merindui sentuhan kecemerlangan Tun Mahathir Mohamad.
(ShahbudinHusin 16/10/2017)

0

0

votes
Article Rating
Kongsikan artikel ini


JAMAL SAHKAN PEMIMPIN UMNO DI PUSAT JUDI ADALAH ZEIN ISMA

Beberapa hari lalu, blog ini ada menyiarkan gambar seorang lelaki bersama seorang wanita yang dipercayai sedang berada di sebuah pusat judi.
Berdasarkan bentuk tubuh badannya, ia mirip dengan seorang Ketua UMNO Bahagian di Selangor yang selalu gambar-gambarnya tersiar di pelbagai media.
Mereka yang biasa dan selalu mengikuti perkembangan politik UMNO di Selangor, tentu saja mengenali siapa pemimpin UMNO yang dimaksudkan itu.
Setelah beberapa hari berlalu, Ketua Gerakan Baju Merah yang juga Ketua UMNO Bahagian Sungai Besar, Jamal Md Yunos yang diketahui aktif dalam usaha memerangi judi haram di Selangor, akhirnya tampil mengesahkan lelaki dalam gambar itu adalah Zein Isma Ismail, Ketua Penerangan UMNO Selangor merangkap Ketua UMNO Bahagian Subang.
Sepertimana yang dilaporkan oleh sebuah portal, Jamal berkata, Zein Isma ketika itu adalah sedang melakukan risikan mengenai judi haram di Selangor.
Dia (Zein Isma) ada ikut kita buat risikan, lagi dia, orang (pengusaha pusat judi) tak kenal sangat, kata Jamal lagi.
Hahahahahaha…..iyolah tuuuuu…..
(ShahbudinHusin 17/10/2017).

0

0

votes
Article Rating
Kongsikan artikel ini


SIAPA PUNYA ANGKARA TAKTIK KOTOR DAN JIJIK INI?

Ketua Pesuruhjaya SPRM, Dzulkifli Ahmad akhirnya tampil bersuara berhubung dakwaan mempunyai hubungan sulit dengan seorang wanita yang dikatakan sudah bersuami sebagaimana yang terkandung dalam video yang telah tersebar luas sejak lebih seminggu yang lalu.
Menyifatkannya sebagai taktik kotor dan jijik, Dzulkifli sebaliknya bertegas tidak akan tunduk kepada serangan berkenaan.
Katanya, beliau akan kekal tegas dalam usaha memerangi rasuah dan salah guna kuasa serta tidak akan membenarkan taktik kotor dan jijik berkenaan mengganggu tugas yang telah diamanahkan kepadanya.
Tindakan-tindakan kami tidak akan terjejas dengan serangan kotor dan jijik seperti ini, ujarnya.
Alhamdulillah, semua pihak tentunya menyokong usaha SPRM memerangi rasuah sebagaimana yang ditegaskannya itu, dengan syarat ia mestilah dilakukan dengan jujur, ikhlas dan tanpa memilih bulu.
Tetapi, ada dua perkara dalam isu yang melibatkan Dzulkifli dan penjelasan yang ditampilkannya itu.
Pertama, sementara menyifatkan penyebaran video berhubung dirinya itu sebagai taktik kotor dan jijik, beliau sebenarnya masih tidak menjawab persoalan-persoalan yang sedang bermain di fikiran masyarakat ketika ini.
Antaranya, beliau masih  tidak menjelaskan sama ada benar atau tidak dirinya mempunyai hubungan intim dengan wanita berkenaan yang didakwa ketika itu masih lagi bersuami dan betulkah juga  gambar-gambar yang tersebar mengenai percutiannya ke Bali itu?
Daripada satu segi, mendedahkan keaiban orang lain memanglah suatu perbuatan yang tidak baik, tetapi mempunyai hubungan terlarang dengan wanita lain, apa lagi jika benar sudah bersuami dan dalam wibawa sebagai Ketua Pesuruhjaya SPRM yang disanjung tinggi oleh masyarakat sehingga diberi penghormatan menyampaikan khutbah Jumaat mengenai rasuah, tentulah juga suatu tingkah laku yang kotor dan jijik.
Oleh yang demikian, tampilnya Dzulkifli hanya dengan mengatakan serangan terhadapnya itu sebagai taktik kotor dan jijik belum lagi memadai sehinggalah beliau berterus-terang mengenai hubungannya dengan wanita berkenaan.
Kalau “ya”, katalah “ya” dan kalau “tidak”, katalah “tidak” berserta dengan hujah dan bukti-buktinya sekali.
Kiranya Dzulkifli hanya lelaki biasa dan tidak memegang apa-apa jawatan penting dalam kerajaan, menjalin hubungan dengan siapa pun barangkali adalah hal peribadinya, tetapi memandangkan jawatan dan kedudukannya ialah untuk “membersih dan menanggalkan kekotoran” dalam masyarakat, dari segi moralnya beliau mestilah juga seorang yang bersih dan dilihat bersih terlebih dahulu.
Jika tidak, bukan saja tugasnya sebagai Ketua Pesuruhjaya SPRM tidak lagi dihormati, malah tentu saja tiada mana-mana akan mengundangnya membaca khutbah Jumaat lagi selepas ini.
Yang kedua, jika benar penyebaran video berkenaan merupakan taktik kotor dan jijik untuk membunuh karektornya sebagai panglima dalam memerangi rasuah di negara ini, siapakah yang paling mungkin melakukan perbuatan itu?
Adakah ia dilakukan oleh parti-parti pembangkang seperti dakwaan sesetengah pihak yang kononnya mulai gentar atas ketegasan Dzulkifli dan SPRM dalam memerangi rasuah sejak kebelakangan ini?
Jika demikian, antara pemimpin UMNO dan kerajaan, pegawai-pegawai awam, mereka dalam GLC, orang yang dekat dengan menteri dan dibandingkan dengan pemimpin-pemimpin pembangkang, siapakah yang lebih ramai disiasat dan ditangkap oleh SPRM?
Parti manakah yang diketahui pernah menyuarakan kebimbangan mengenai ketegasan Dzulkifli dalam menangkap orang-orang tertentu dan dikaitkan dengan keputusan pilihanraya akan datang dalam mesyuarat tertingginya, selain daripada UMNO?
Jika diteliti juga, tidakkah pemain media sosial pro UMNO sendiri yang mula-mula menyebarkan video berkenaan sambil menuntut Dzulkifli agar tampil memberi penjelasan dan kemudiannya menyarankan beliau supaya bercuti buat sementara untuk menyelesaikan kes peribadinya itu?
Akhirnya, jika benar penyebaran video itu merupakan taktik kotor dan jijik, apakah tidak mustahil ia turut boleh dikaitkan dengan SPRM yang sebenarnya masih perlu menghantar laporan kepada Jabatan Peguam Negara berhubung dana RM42 juta daripada SRC International yang mengalir masuk ke akaun peribadi Perdana Menteri?
Atau video berkenaan disebarkan oleh pihak-pihak lain yang tiada kaitan dengan SPRM atau usaha memerangi rasuah, tetapi lebih bersifat peribadi?
(ShahbudinHusin 18/10/2017).

0

0

votes
Article Rating
Kongsikan artikel ini


SINDIRAN OTAK SENGET

 Sejak timbulnya isu Tun Mahathir Mohamad mengaitkan Najib Razak dengan keturunan lanun Bugis, antara pihaknya yang nampaknya cukup melenting ialah Pas.

 Dalam mengatakan musuh Pas tetap UMNO dan BN, tetapi nampaknya sayang mereka kepada Najib seperti sukar untuk disembunyikan.

 Terkadang, rasa sayang pemimpin Pas lebih daripada perasaan sayang kepada  Hadi Awang sendiri. Seolah-olah sakit paha kanan Najib kena cubit, automatik paha kiri mereka terasa juga.

 Ada yang meminta Tun Mahathir ditahan dibawah Akta Hasutan hanya kerana ungkapan lanun Bugis itu, sedangkan dulunya Pas adalah antara yang paling lantang mahu akta tersebut dimansuhkan.

 Sayang punya pasal, sampai lupa segala-galanya.

 Seorang pemimpin Pas lain pula mengatakan hanya orang “otak senget” saja yang akan mengeluarkan ungkapan seperti lanun Bugis itu.

 Dalam sekian banyak jawapan balas mengenai lanun Bugis itu, apa yang dilontarkan oleh Ahli Parlimen Sepang, Hanipa Maidin, ternyata paling menarik sekali.

 Beliau menjawabnya dengan membawa satu cerita yang mempunyai maksud sindiran yang tajam dan bagai menikam hingga ke tulang hitam kepada orang yang berkenaan.

 Di bawah ini dikongsikan tulisan Hanipa Maidin itu yang dipetik daripada laman Faceboknya, Peguam Pas – Dulu.

 1. Ada satu cerita saya nak kongsi.
 Ia kisah seorang murid yang tak naik kelas. Lalu, dia protes kpd guru dia. Maka guru dia kata “jika kamu nak naik kelas, saya nak uji kamu terlebih dahulu”.

 2. Maka guru itu guna kapur lukis satu objek kecil di papan hitam. Guru itu kemudian soal anak murid itu ” Apa yg kamu nampak di hadapan kamu? Murid tu jawab “Saya nampak sebuah objek kecil yang cikgu baru lukis di papan hitam itu.”

 3. Sambil tersenyum cikgu dia jawab” Sebab tu lah kamu tak naik kelas! Saya tanya apa kamu nampak di hadapan kamu ..kamu hanya nampak objek kecil yang saya lukis …tapi kamu tak nampak papan hitam yang besar dan luas itu!!!”

 4. So, mcm tulah setengah pemimpin parti suci..Mereka hanya sibuk nampak perkataan “Bugis” drp mulut Tun M dan kemudian meracau, yang Tun sebut berulang kali bahawa MO1 adalah pencuri, penyangak dan lanun kerana rompak wang rakyat M’sia dalam isu 1MDB depa tak nampak!!!!!

 P/S: Tak perlu sengetkan otak anda utk baca fb ini..
 Apa agaknya mereka rasa selepas membaca coretan cerita Hanipa di atas?
(ShahbudinHusin 18/10/2017)

0

0

votes
Article Rating
Kongsikan artikel ini


APA PERLUNYA SIASATAN POLIS DIPANTAU OLEH PASUKAN PETUGAS KHAS?

Ramai kini bingung dan tertanya-tanya berhubung langkah Pejabat Peguam Negara menubukan pasukan petugas khas bagi memantau siasatan polis terhadap Ketua Pesuruhjaya SPRM, Dzulkifli Ahmad.

 Peguam Negara dalam pengumumannya berkata, pasukan petugas khas itu ditubuhkan pada 16 Oktober lalu dengan tujuan untuk memantau dengan teliti siasatan polis berhubung dakwaan salah laku Dzulkifli di bawah Seksyen 498 Kanun Keseksaan iaitu memikat wanita yang sudah bersuami dengan niat untuk melakukan persetubuhan haram.

 Serentak dengan itu, Apandi menasihatkan semua pihak agar tidak mengeluarkan sebarang kenyataan yang boleh menjejaskan siasatan.

 Dengan kata lain, jika sebelum ini Ketua Polis Negara, Mohamad Puzi Harun ada mengeluarkan beberapa kenyataan berhubung siasatan terhadap Dzulkifli, mulai hari ini beliau tidak boleh lagi berbuat demikian.

 Dengan langkah menubuhkan pasukan petugas khas itu, di mana sebenarnya kewajaran ia dilakukan?

 Apakah pihak polis tidak lagi dipercayai dalam melaksanakan tugasnya menjalankan siasatan sedangkan  sudah sekian banyak kes-kes besar sebelum ini dapat mereka selesaikan dengan jayanya?

 Kenapa dalam kes Dzulkifli ini pihak polis tidak diberikan kebebasan menjalankan siasatan dan melaksanakan tugas mereka?

 Apakah amalan biasa sebarang siasatan polis perlu dipantau oleh pasukan petugas khas, lebih-lebih lagi dalam kes yang hanya melibatkan jenayah biasa di bawah kesalahan Kanun Keseksaan?

 Siapakah pula yang dilantik menganggotai pasukan petugas khas tersebut?

 Dalam pada itu, kebimbangan paling utama orangramai ialah apakah mungkin pasukan petugas ini nanti akan  berakhir sama seperti pasukan petugas khas untuk menyiasat 1MDB sebelum ini yang akhirnya dibubarkan tanpa apa-apa hasil?
(ShahbudinHusin 19/10/2017)

0

0

votes
Article Rating
Kongsikan artikel ini


PILIHAN BUAT KETUA PESURUHJAYA SPRM – AMBIL CUTI, LETAK JAWATAN, TERUS
BERTAHAN ATAU KAHWIN?

 Berikutan pengesahan Ketua Polis Negara, Mohamad Puzi Harun bahawa Ketua Pesuruhjaya SPRM, Dzulkifli Ahmad ketika ini sedang disiasat oleh PDRM berhubung dakwaan mempunyai hubungan sulit dengan seorang wanita yang dipercayai masih bersuami, kedudukan beliau sekarang nampaknya tidak lagi “cantik” di mata umum.

 Daripada sosok yang digeruni kerana melakukan tangkapan demi tangkapan berkaitan rasuah, beliau kini sebaliknya menjadi cemuhan terbuka di mana-mana saja berhubung dakwaan yang dikaitkan dengannya itu.

 Bermula dengan tersebarnya video mengenai hubungan beliau dengan wanita berkenaan dan kemudian beberapa video lain yang menunjukkan mereka bercuti bersama serta aksi berpeluk dan berpegangan tangan di Bali, Dzulkifli kini hanya ada empat pilihan untuk pertimbangannya.
Pertama, beliau sebaiknya mengambil cuti sementara sehingga pihak polis selesai menyisatnya di bawah Seksyen 498 Kanun Keseksaan yang merujuk kepada kesalahan menggoda wanita yang sudah bersuami untuk tujuan mengadakan hubungan haram.

 Hukuman bagi kesalahan berkenaan akan berdepan hukuman penjara dua tahun, denda atau kedua-duanya sekali.

 Berdasarkan video yang tersebar itu, Dzulkifli dipercayai bercuti bersama dengan pasangannya di Bali pada Julai lalu, sementara wanita berkenaan baru berpisah dengan suaminya pada hujung September.

 Maklumat di media sosial juga menghebahkan wanita berkenaan adalah rakan setugas Dzulkifli ketika di Jabatan Peguam Negara dahulu, tetapi kini dikatakan sudah berpindah kerja di sebuah syarikat minyak sebagai Pengurus Undang-undang.

 Maka, sementara siasatan terhadapnya dijalankan, Dzulkifli harus mengambil cuti bagi membolehkan siasatan menyeluruh dijalankan serta demi menjaga wibawa dan nama baik SPRM yang sedang diterajuinya.

 Ruang seluas-luas dan seadil-adilnya harus diberi kepada pihak polis untuk menjalankan siasatan, dan sekiranya setelah siasatan selesai dan didapati tidak bersalah, beliau bolehlah kembali semula kepada jawatan asalnya.
Tetapi, sementara siasatan sedang berjalan, adalah tidak molek sama-sekali Dzulkifli terus ada di SPRM.
Kedua, tindakan paling terpuji dan terhormat ialah Dzulkifli mesti meletakkan jawatan secara serta-merta sebagai Ketua Pesuruhjaya SPRM.

 Dengan kapasiti mengetuai SPRM yang memerlukan penerajunya mempunyai wibawa dan intergriti yang tidak dipersoalkan, meletakkan jawatan menunjukkan beliau lebih mengutamakan SPRM berbanding dirinya sendiri.

 Selagi Dzulkifli berada di tempatnya sekarang, selagi itulah kerjanya akan sentiasa dipersoalkan, malah melangkah keluar daripada rumahnya saja beliau sudah berdepan dengan konflik dalaman terhadap dirinya sendiri.

 Atas keadaan sebegitu, bagaimanakah beliau mampu menjalankan tugasnya dengan baik dan cemerlang?

 Maka, meletakkan jawatan dengan segera akan serta-merta membersihkan nama SPRM daripada terkait dengan dakwaan yang dikaitkan dengannya.

 Ia juga membolehkan siasatan yang seadil-adilnya dijalankan dan sekiranya Dzulkifli didapati bersalah kemudiannya, setidak-tidaknya nama SPRM tidak terpalit sama.

 Ketiga, memandangkan wanita yang dibawanya bercuti itu sekarang ini sudah berpisah dengan suaminya, Dzulkifli sebagai lelaki sejati harus memikul beban pertanggungjawaban moral dengan menjadikannya sebagai isterinya yang sah.

 Jika beliau ketika ini sudah ada satu isteri, jadikanlah sebagai isteri kedua dan sekiranya sudah dua isteri, jadikannya yang ketiga.

 Melihat kepada pendedahan dalam video yang tersebar, Dzulkifli dengan wanita berkenaan bukan saja menaiki penerbangan bersama, bahkan rekod juga menunjukkan pendaftaran bersama bilik hotel di Bali.

 Sekiranya semua yang terpapar dalam video itu adalah benar, termasuk aksi berpeluk dan berpegangan tangan, perbuatan itu bukan saja salah sebagai seorang muslim, tetapi juga memusnahkan intergitinya sebagai penjawat awam yang mengetuai SPRM yang semestinya ada intergriti, moral, bersih serta kelihatan bersih.
Itu belum dikira lagi apa terjadi di dalam bilik hotel yang hanya Tuhan saja yang tahu apa berlaku.

 Mudah-mudahan dengan berkahwin dan kemudian bertaubat kepada Tuhan, kiranya benar dosa-dosa itu telah terlanjur dilakukan, Dzulkifli dan keluarganya akan mendapat keampunan dan keredhaan di baki-baki usianya yabg tinggal.
Keempat, tindakan paling teruk  dan terburuk yang boleh dilakukan oleh Dzulkifli ialah terus bertahan dengan jawatannya sekarang. Beliau boleh saja mengatakan ianya sebagai taktik kotor, jijik, usaha untuk membunuh karektornya atau apa saja dalih yang lain.

 Tetapi, persoalan yang perlu beliau jawab dengan jujur dan ikhlas ialah, apakah benar atau tidak beliau mempunyai hubungan terlarang dan melakukan perkara-perkara seperti yang terkandung dalam video  berkenaan?
Jika perbuatan itu sendiri gagal dinafikan, apakah wajar menuding seluruh kesalahan kepada pihak yang melakukan serangan?

 Dalam pada itu, risiko paling parah yang bakal dihadapi dengan Dzulkifli terus ingin bertahan ialah kepercayaan dan penghormatan orangramai sudah tiada lagi terhadapnya.
Apa saja yang dilakukan untuk mencegah rasuah atau menangkap sesiapa, akan dilihat sebagai percubaan untuk menutup kesalahannya sendiri.

 Melihat kepada apa yang terpampang dalam video berkenaan, sukar bagi sesiapa pun menafikan kebenaran atau setidak-tidaknya ada fakta kebenaran di sebaliknya.

 Lalu, sampai bilakah kerajaan mampu mempunyai seorang Ketua Pesuruhjaya SPRM yang sedemikian rupa, jika Dzulkifli tetap berkeras untuk bertahan dengan jawatannya?

 Kepada Dzulkifli, jika sebelum ini beliau pernah melontarkan amaran bahawa “rakyat memerhati” berikutan ada parti-parti politik yang menolak untuk mengemukakan senarai calon PRU 14 untuk ditapis terlebih dahulu oleh SPRM, kini beliau harus sedar bahawa seluruh rakyat juga sedang dan lebih memerhatikannya.

Buatlah pilihan dengan segera kerana lagi lama bertangguh, mungkin lebih buruk keadaan dan nama SPRM sendiri akan terus terbeban.
(ShahbudinHusin 19/10/2017)

0

0

votes
Article Rating
Kongsikan artikel ini


LEBIH BAIK HADI CAKAP BEGINI SAJA – MARILAH BERSAMA-SAMA PAS
MEMENANGKAN BN

Walaupun tidak dizahirkan secara rasmi, kecondongan Pas kepada UMNO dan BN serta keinginan mahu melihat Najib Razak terus kekal sebagai Perdana Menteri semakin sukar untuk disangkal.
Satu demi satu kenyataan yang dikeluarkan oleh pimpinan parti itu, jika disoroti, semuanya lebih menjurus ke arah untuk memastikan Najib tidak kecundang dalam pilihanraya akan datang.
Pas seolah-olahnya lebih rela mereka sendiri yang kalah asalkan yang menang ialah Najib.
Sama seperti UMNO dan BN yang tidak rela melihat Pakatan Harapan dan Tun Mahathir Mohamad menduduki Putrjaya, Pas juga sedemikian adanya.
Lantaran itu, meskipun Pas merupakan sebahagian daripada pembangkang, tetapi yang dimusuhi mereka bukanlah UMNO dan BN, sebaliknya adalah Pakatan Harapan yang merupakan sesama pembangkang juga.
Boleh dikata tidak ada, kecuali oleh Tuan Ibrahim Tuan Man, serangan daripada Pas yang ditujukan kepada UMNO dan BN.
Dalam beberapa keadaan, Pas hanya mendiamkan diri terhadap sekian banyak kemungkaran dalam negara, termasuk kecurian wang berbilion-bilion yang diperkatakan di seluruh dunia.
Tetapi, sedikit saja ada ruang untuk menyerang Pakatan Harapan, mulut pimpinan Pas melakukan serangan macam bertih jagung jadinya.
Beberapa lama ini sebelum ini, Pas mengatakan mengundi Pakatan Harapan sama seperti mengundi DAP.
Nada itu sama seperti apa yang dimainkan UMNO, meskipun hakikatnya mereka sedar DAP hanyalah bertanding 52 kerusi Parlimen saja dan saingannya pula adalah MCA, MIC atau Gerakan yang jelas merupakan parti-parti bukan Melayu dalam BN sendiri.
Pas yang dulunya bertemakan Islam dan menolak kebangsaan atau assabiyah, kini Islamnya entah ke mana, tetapi Melayunya kadang-kadang lebih daripada UMNO sendiri.
Sementara UMNO hanya berbaju Melayu dan bersamping songket, Pas siap bertanjak dan berkeris untuk memperlihatkan keMelayuannya.
Mungkin kerana agaknya gaya serangan kepada DAP itu tidak berapa jalan, kali ini Hadi sendiri mengatakan mengundi Pakatan Harapan adalah sama seperti mengiyakan kezaliman Tun Mahathir semasa berkuasa dahulu.
Kenyataan ini dengan sendirinya mengesahkan lagi bahawa Pas memang mahu menolong BN dan tidak mahu Pakatan Harapan menang dalam pilihanraya akan datang.
Tidakkah Pas sedar kezaliman Tun Mahathir dahulu adalah kezaliman UMNO dan BN, manakala Tun Mahathir kini sudah bersama Pakatan Harapan yang mahu melakukan reformasi institusi dan menyelamatkan negara?
Jika kezaliman Tun Mahathir dahulu yang ditakuti, Pas sepatutnya menolak UMNO dan BN kerana Najib adalah pewarisnya. Dahulu Najib menyokong kezaliman Tun Mahathir, sekarang beliau sendiri mengetuai kezaliman itu.
Maka, Najib jauh lebih wajib untuk ditolak dan ditakuti berbanding Tun Mahathir.
Tun Mahathir sebaliknya sudah meninggalkan kezaliman itu dan mahu berjuang untuk memperbaikinya.
Pilihanraya sudah terlalu dekat tarikhnya. Pas atau Hadi Awang tidak perlu terus berselindung di sebalik serangan kepada DAP atau Tun Mahathir untuk menyatakan sokongan kepada Najib, UMNO dan BN.
Lebih baik saja berterus-terang begini – marilah bersama-sama Pas untuk mengalahkan Pakatan Harapan dan memenangkan BN.
Najib menang, Pas pun senang.
Erghhhhhhh…..ehhh tiba-tiba sendawa pulak!!
(ShahbudinHusin 20/10/2017)

0

0

votes
Article Rating
Kongsikan artikel ini